�Gizarteak gure lana baloratu dezan, ezagutu egin behar du lehenik� - GARA\n�Gizarteak gure lana baloratu dezan, ezagutu egin behar du lehenik�\nUztailean defendatu zuen doktore-tesia eta handik abiatuta osatu duen «Antxoaren gorabeherak ulertu nahian» lanarekin lortu du CAF-Elhuyar sariketako doktore-tesietan oinarritutako artikuluen saria. Bizkaiko Golkoko antxoa gaztearen erreklutamendua izan du aztergai.\nArtikulua idazten hasteko, nagia kentzea kostatu zitzaiola aitortu du. Ez da harritzekoa, lau urtez landu izan duen doktore-tesia uztailean defendatu baitzuen. Hari heldu behar izan zion berriz ere, artikulua marrazteko. Biologian doktore den Naroa Aldanondok Bizkaiko Golkoko antxoa gazteen erreklutamenduaren azterketa egin du tesian eta CAF-Elhuyar saria jaso duen artikuluan. «Larbak eta antxoa gazteak -urtebete baino gutxiagokoak- aztertu ditut, fase hau erabakigarria baita erreklutamenduaren -heldutasunera iritsi eta populazioan sartzea lortzen duten indibiduo kopurua- aldakortasunerako». Haien hazkuntza eta mugimendu ereduan jarri du arreta.\nUdazkenean egin zituen landa azterketak eta otolitoak izan ditu neurria hartzeko b aliabide nagusi; izan ere, «arrainen oreka-sistemaren parte dira otolitoak, eta adina zehazteko eta hazkuntza nolakoa izan den jakiteko erabili ohi dira, arraina hazi ahala, otolitoari eraztunak metatzen baitzizkio».\n«Errute garaiko unerik gorenean, maiatzean eta ekainean -ohartarazi du lehenik eta behin-, jaiotzen diren aleek bizirautea lortzen duten urteetan, aukera handiago dago erreklutamendua arrakastatsua izateko». Bere esanetan, «jaiotze dataren arabera, hazkuntza eredu desberdinak dituzte» eta maiatzean eta ekainean jaiotzen direnak, uraren tenperatura medio, hasieran polikiago hazten badira ere, gerora, gazte direnean hazkuntza azkarra dute eta negua iristerako hura gainditzeko adinako tamaina hartzen dute. Aipatu hilabeteetan jaiotako aleak bizirautea, beraz, erreklutamendurako oinarrizkoa da.\nAntxoen bidaia edo mugimenduetan jarri du arreta, halaber. Kostaldean erruten du antxoak ibaien isurialdeetan, bertan nahikoa elikagai topatzen duelako, baina ur ozeanikoetara egiten dute bidaia askok. «Udazkenean errute eremuan zeuden ale handienak eta txikiagoak, berriz, kanpoaldean». Teoria onartuen arabera, suposatu izan da ale handienek ez zutela mugimendurik egiten.\nIkerketa honetan, kontrakoa ondorioztatu du Aldanondok, ur ozeanikoetara egiten den joan-etorria erreklutamendurako onuragarria dela alegia, «mugimendua egiten dutenei hazkuntza azkarragoa» atzeman baitzaie. «Ur ozeanikoetan zeuden ale txikiak oraindik ere itzultzeko betarik izan ez zutenak dira». Azaldu du, zentzu honetan, teoria klasikoak beste eremu batzuetara egokitzen direla hobeto eta Bizkaiko Golkoaren kasuan mugimendua beste modu batean, zabalagoan, ulertu beharra dagoela.\nLaburbiltzea, lan nekeza\nOndorio eta datu franko jasotzen zituen tesia artikuluan azaltzeko, luzera izan du muga nagusi. «Tesian lortutako ondorio guztietatik, benetan zeintzuk azaldu behar nituen erabaki behar izan nuen, zer kontatu».\nHura guztia nola kontatu izan zen bere buruari egin zion bigarren galdera: «Lau urtez aritu naiz gai bat lantzen eta nire beldurra zen hainbat fenomeno jakintzat ematea eta ulergarria ez zen artikulu bat idaztea». Jarritako helburua lortu zuen edo ez jakiteko etxekoak izan ditu laguntzaile.\nBere iritziz, ikerlarientzat obligazioa behar luke dibulgazioan aritzea: «Ikertzaileek beti diogu gizarteak ez gaituela behar adina baloratzen eta kontuan hartzen; baina jendeak ezer baloratzeko ezagutu egin behar du». Arlo honetan, ordea, kontzientzia falta dela uste du.\nSariari dagokionean gustura agertu da «jende askok jakin baitu azken lau urteak zer lan egiten eman ditudan, balio bat ematen dio nire lanari».


Hauteskunde bideoak gogoratuz... • ZUZEU\nHauteskunde bideoak gogoratuz…\nAspaldiko hauteskunde bideoak\nBeste behin , aurreiritziak zaborrontzira bota. Alderdi politikoen ikus-entzunezko spotak edukiz eta formaz aldatu dira urteotan. Spot horien bidez atzera begiratzeko proposamena da hau. Hitz eta irudien azpian gordetzen diren formak eta edukiak aztertzeko aukera.\nHB: Iskanbilaren summuna izan zen iragarki hau. Zentsuratua izan aurretik ETAko kide batzuk Alternatiba Demokratikoa izeneko proposamena plazaratzen ageri ziren bideoan. Telebistek ez zuten emititu, baina Espainiako Auzitegiek HBko Mahai Nazionala atxilotzeko argudio gisa erabili zuten gertakizun hura. Bideora itzuliz, ezker abertzalearen elementuak ageri dira bete-betean. Eusko Gudariak abestiak ekiten du spota eta txistu soinu eta mendi paisaiekin ekiten dio diskurtsoak (Star Wars estiloko azpidatziekin batera). Kontu bitxia: Lehen panoramikaren bidea ikusi; sortu berri den eguzkitik mendi arteko behelainora egiten du. Argitik ilunera, ez dirudi irudi itxaropentsua. Sortu alderdiak (eta bere logotipoak) alderantzizko bidea egin al du?\nPSOE: 1996an Espainiako Gobernua galtzeko atarian zirela PSOEren kanpaina zuzendariek arma boteretsua berreskuratu zuten: beldurra. Unibertsitateetan erakusten den bideoa da hau. Mundu ikuskera zuri-beltzaren ikus-entzunezko ekarpena, bi Espainien irudikapena. PSOEk saltzen zituen baloreak: sexu askatasuna, modernitatea, energia berriak… musika bizkor, irribarre eta koloreekin apaintzen ditu. Txarren mundua, ostera, PPrena, zuri-beltza da, iluna, mehatxagarria (Doberman txakur gogoangarria tartean), atzerakoia, itsua… Ikuspegi manikeoa, onak eta txarrak, ikus-entzunezko bidez transmititu zuen PSOEk. Ez zion balio izan, Aznarrek irabazi zuen.\nEAJ: Bideo hau ez da spot bakarra, EAJren historia hauteskunde bideoen bidez kontatua baizik. Alderdiaren ikus-entzunezko dokumentazioaren laburbilketa interesgarria eskaintzen du. Besteak beste, hogei urteko Joseba Egibar eta Juan Jose Ibarretxe nerabea ikusteak badu bere grazia. Spotei dagokionez berriz, azpimarratzekoa da EAJk abesti pinpirinak sortzeko izan duen joera. Horretaz gain, BAI kanpaina iragarki estiloaren aldaketa izan zen, Euskal Herriaren irudi sinbolikoetatik ihes egin eta mugiarazteko mezua lehenestu zuen.\nNaBai: Ordagoa handira bota nahi izan zuen NaBaik orain urte batzuk bere iragarkian. Lur planetaren gogoeta sozio-zientifikoari heldu zion. Mundua konpontzeko asmo duen sekta baten itxura du, unibertsoaren interpretazio berritzaile baten proposamena. Iragarkiak lurreratze gogorra du: Albert Einsteinetik Uxue Barkosera egiten du jauzi. Mundua konpontzeko kosmo-ikuspegitik NaBai alderdiari bozka emateko gonbitera. Arraroa, ezta?\nAbstentzioa: 2008ko Espainiako hauteskunde orokorretarako legez kanpoko Batasunak abstentziora jotzeko eskatu zuen. Nola lortu horrelakorik? Ikus-entzunezkoan zalantzarik ez zuten izan; egurra emanez. Alderdiz alderdi, banan banan, bakoitzari kritika edo iraina jaurti zion. PP-PSOE faxista, torturadore eta nazi gisa aurkeztu zituen. Urkulluri kartzelan presoak izatearen errua bota zion. Orain elkarrekin dabilen EAri Herriaren Lotsa gisa eman zion izena. Eta, azkenik, irudi argigarria: alderdi guztien bozkak zaborretan. Aldatu dira garaiak, ez al da hala?\nAspaldiko hauteskunde bideoak Aspaldiko hauteskunde bideoak\nbideoak, hauteskundeak, politika\nNola erabili internet, erabili ez gaitzaten


Suitzako konpainia farmazeutiko batek merkatutik erretiratu du gripearen kontrako botika bat | Consumer\nSuitzako konpainia farmazeutiko batek merkatutik erretiratu du gripearen kontrako botika bat\nAldi baterako paralisi kasu batzuekin lotuta egon daiteke.\narabera: Larunbata, 2001eko irailaren 15a\nSuitzako Berna Biotech konpainiak atzo jakinarazi zuen Nasalflu antigripalaren merkaturatzea eten egingo zela, botika horrek aldi baterako aurpegi-paralisiekin izan dezakeen loturagatik, laborategiak berak azaldu zuenez. Konpainiak ikerketa bati ekin zion balizko lotura argitzeko, eta Europa mailako azterketa batek zehaztuko du produktuarekiko tolerantzia.\nBerna Biotech-ek egin duen ikerketa aurreko neguan Suitzan aurpegi-paralisiko kasuak oinarri hartuta egin da. Hala ere, konpainiak gogorarazi du Nasalfluren onespena azterketa kliniko zabaletan oinarrituta egon zela, eta horietan ez zela aurpegiko paralisirik hauteman.\nHalaber, adierazi du botika horren kontsumoarekin lotutako kasu detektatuetan ez dagoela alderik urte bakoitzean erregistratutako kasuekin. Uste denez, aurreko neguko estatistiken atzera begirako analisiek ez dute azalpenik emango, laborategiak eskala handiko azterlan bat eskatu zuen, Alemaniako eta Suitzako agintarien baimenarekin.\nGai aktiboaren tolerantziari buruzko datu zientifikoak emango ditu ikerketa honek. Emaitzak 2002ko udaberrian egongo dira eskuragarri. Guztira, Europako 20.000 gaixo izango dira.\nBestalde, konpainiak nabarmendu nahi du urtero aurpegiko paralisi kasuak antzematen direla mundu osoan. Suitzan 3.000 kasu inguru izaten dira urtean. Kasu horiek une jakin batzuetan eta eskualde batzuetan agertzen dira. Zenbait faktorek eragin dezakete horiek agertzea, baina kausarik ohikoena infekzio birikoa da.\nerretiratu farmako parálisis-eu


Galaxy Note 9-ren iragarki berria non berritasun nagusiak goraipatzen dituen | Androidea\nGalaxy Note 9-ren iragarki berria non berritasun nagusiak goraipatzen dituen\nJoan den abuztuaren 24az geroztik, Samsung Galaxy Note 9 berriarekin gozatu nahi duten erabiltzaile guztiek ofizialki egin dezakete edozein banaketa puntu ofizialen bidez. Espero zen bezala, Samsung-ek jadanik jarri du martxan publizitate makineria erabiltzen duten erabiltzaile guztiengana iristeko terminalak berritzeko interesa dute.\nKoreako konpainiak iragarki berria argitaratu du Youtubeko kanalean, telebistarako iragarkia eta bertan Samsung Galaxy Note 9-ren eskutik etorri diren ezaugarri eta nobedade nagusi batzuk ikusi ahal izango ditugu. merkatura 512 GB-ko bertsioarekin dator.\nBateriaren edukiera handitzea Samsungek bere iragarkian nabarmentzen duen alderdietako bat da. Horrekin batera, Note sorta Note 3.300ren 8 mAh-tik belaunaldi berriko 4.000 mAh-ra doa. Terminal berri honen azpimarragarriak diren beste alderdi batzuk, biltegiratze espazioan aurkitzen ditugu. 1 TB artekoa izan daitekeen espazioa512 GB-ko biltegiratze eredua hautatzen badugu, modeloarekin argazkiak eta bideoak aspertu arte egin ditzakegu.\nNote 9-k S Pen-en belaunaldi berria dakar, Bluetooth konexioa lortu duen S Pen-rekin. Horrekin musika eta bideo erreprodukzioa urrunetik kudeatu dezakegu, baita diaporama-aurkezpenetan eta argazkiak ateratzeko hari gabeko kontrolagailua.\nGailuaren barrualdeari dagokionez, Samsung-ek a erabili du hozte sistema berria hori ekiditeko terminalari ahalik eta etekin handiena aterata, dagoeneko Androidsis-en erakutsi dizugun sistema berria eta konpainia korearrak terminalak Galaxy Note 7-rekin jasandako arazoak ekidin nahi ditu berriro.\nArtikuluaren bide osoa: Androidea » Android gailuak » Telefono mugikorrak » Samsung » Galaxy Note 9-ren iragarki berria non berritasun nagusiak goraipatzen dituen\nGrand Mountain Adventure-k inoiz ikusi gabeko eski joko bat proposatzen du


Zeuk nahi bezala egingo ditugu hemen gauzak, baina gero ez ibili niri kontuak eskatzen. Zeuk jakingo duzu zertan zabiltzan. Azken finean, noiztik ezagutzen zaitut? Hilabete t'erdi? Bi hilabete? Askoz gehiago ez behintzat. Ate horretatik barrura sartu eta futbolinaren ondoko mahaian esertzen ikusi zintudanean, berehala esan nion Plasmari,\n— Dedio, Josetxo, kanpolarrosa bat sartu zaiguk oraintxe bertan tabernara, morroi horrek non dabilen ere ez zakik batere.\nBaina, jakina, Plasmak ez zion ezer erantzun nik esandakoari. Badakizu nolakoa den hori taberna kontuetan, bezeroa beti bezero lehenbizi, eta kalterik ez dakar berri batek, ezta telebistan agertzen den zu bezalako zomorro harrigarria izanda ere. Ardura gutxi horrek Plasmari, baldin eta edandakoa ordaintzen bazaio.\nBaina eskuzapia sorbaldan zintzilikatzeko moduak eta barraren ostetik zure mahaira eraman zuen pausoak erakusten zuten ederki animalia exotikoa zinela gure kaiola honetara etorria. Karramarro gorri bat baizik ez karramarro berdeen artean. Ahoa ireki ez arren nabaritzen zitzaizun hori, zu ez zarela hemengoak bezalakoa, ala bai?\nNola aukeratu zenuen Bar Villanubla hau atetik barrura egiteko? Ez dago, ba, aukera gutxi taberna kontuetan. Zerk ekarri zintuen gure bazter galdu honetaraino? Hiri osoan ez dago Juan XXIII gure auzoa baino aldrebesagorik.\n— Zeharo galduta behar duk ibili, txikito.\nHorixe pentsatu nuen zure amerikano itxura triste horrekin ikusi zintudan lehenengo aldi hartan, ehun kilotik gorako morroskoa eginda. Guk ikusitako goserik ez duzula ezagutu daukazu begietan idatzita. Ez zahar eta ez gazte, bizitzaren erdira hortxe-hortxe iritsita zaude, hala ere. Zaharra oraindik ez, baina nahi bezain gazte ere ez.\nEz, ez dira hiru hilabete ere izango, eta ematen du denbora horretan auzoko egin zarela, ni neu bezainbeste, gutxienez. Ematen du beti eseri zarela leku honetan, futbolinaren ondoko mahaian, baina benetan zer daki hemen inork zuri buruz? Telebistan agertzen zara noizean behin, ez dagoela jakiterik noiz eta nola, esaten dituzu hiruzpalau kontu ulertezin eta gero, klik, desagertu egiten zara pantailatik, mirakuluz bezala, hurrena ate horretatik barrura agertzeko, eta ia egunero gainera. Ateratzen duzu paper edo libururen bat eta akabo, monsieur le journaliste dirudizu, irakurtzeko janzten dituzun betaurreko arraro horien gainetik gu denoi begira jarrita. Monsieur le scientifique ere izan zaitezke, baina esango nuke, artista-nahitik gehiago duzula zientzia gizonetik baino. Ez dakit, ez dakit, babesten zaituen isiltasun horretatik guri denoi begira, mamorro bitxiak bagina bezala...\nZeuk ez duzu ezer esaten. Mutua dirudizu. Nahi baduzu, segi isilik, ez zaitu hemen inork behartuko, nahi ez baduzu ez ezer erantzun, ez esan ezer, gorde ongi zeure kontuak, baina nik nire gauzak aitortu behar badizkizut, zeuk ere kontatu beharko zenidake niri zerbait. Telebista barruko hori nola izaten den, esaterako. Edota familiarik ba ote duzun. Ez dirudi daukazunik, bestela ez zinateke hona hainbeste etorriko. Familiak asko mozten ditu zu bezalako hegazti baten hegalak.\nBaina esazu zerbait, bestela ez du jokoak balioko, ez baitidazu ukatuko badela hemen zerbait ondo lotu ezin daitekeena, ezen, zer egiten du zu bezalako ongi ohitu batek taberna ziztrin honetan sartuta? Oker al nabil, mon ami? Zer duzu ezkutatzekorik? Ez da nire kontua izango, horraino badakit, baina zu bezalako morroskoa gugana hurbiltzen ibiltzeko, bada zerbait. Ala ez?\nEz jarri artaburu aurpegi hori. Irri egiten didazu begien aurrean. Nahi duzun bezala, zeuk ikusi, nahi duzuna egingo dugu hemen, zeu zara journalista eta eskritorea, baina ez da oso samurra egiten ia ezagutzen ez den bati norberarenak kontatzea. Gainera, zeuk eskatu bezala, xehetasun guzti-guztiekin,\n— Zer kontatzen didazun baino, nola kontatzen didazun da garrantzizkoagoa —esan zenidan.\nTratua egin genuenean izan zen hori. Ez da hala, mon ami? Nik esatekoak esan eta zuk edatekoa ordaindu. Horixe egin genuen tratua.\nEzer baino lehen, zer da zure izen arraio hori? Nondik atera duzu? Nork jarri zizun horrela? Amak ez, behintzat, amek ez dute egiten halako akatsik haien erraietakoekin. Ez nuen zeu ezagutu arte sekula aditu. Bai izen arraroak gaurko egunean jartzen dituztenak, hainbeste Haritz eta hainbeste Irati. Zer da zure hori? Izena, abizena ala ezizena?\nEta edateko beti eskatzen duzun beste kaka zahar hori? Non ikasi duzu halakorik edaten? Oslon? Zer demontre da edabe hori? Ederra jartzen zaio muturra Plasmari frenadola hartu nahi duzula esaten diozun bakoitzean, zuk ez zenion entzungo, baina,\n— Maritxukeria alu bat —esaten du marmarka beti—, taberna hau ez da Ritz hoteleko kafetegia, hemen garagardoa edaten da, edo ardoa, edari normalak, eta gehienez ere kubalibrea...\nXanpainaren ostetik garestienen artekoa delako zerbitzatzen dizu eskatzen diozun kaka zahar hori, bestenaz aspaldi zinen antzarak ferratzen. Ederki dakizu hori honezkero. Ala ez? Ez al diozu oraindik hartu leku honi tankerarik? Ez al zara oraindik konturatu non zabiltzan sartuta? Ez al dituzu ikusi Plasmaren purrustak frenadola eskatu eta laranja zuku naturala egin behar izaten dizun bakoitzean? Santu eta Ama Birjina guztiak dardaraka jartzen ditu han zeruan eta hemen lurrean ere bai. Eta gero zure apeta horiek guztiak: kristal finezko sagardo-edalontzi handia, izotz pusketa lehorrak, hatz t'erdi vodka, ez gehiago, Absolut markakoa gainera...\nDedio, ez al dakizu mundu guztiak bezala destornilladorea eskatzen? Laranjazko Kas eta vodka apur bat eta kito. Zuk, ordea, frenadola behar, laranja zuku naturalarekin. Egunen batean botilarekin emango dizu Plasmak buruaren erdian. Hobe duzu haren itzaletik ederki gorderik ibilita. Alferrik izango dituzu zure manera fin horiek, hainbeste egunon, hainbeste otoi eta hainbeste eskerrik asko. Frantziarra dirudizu euskalduna baino gehiago, arraioa. Igual horixe izango zara, gainera, frantziar lepagorri bat. Nola jakin, ez baduzu ahoa irekitzeko asmorik nik hitz egin bitartean? Hau da marka, hau, eta orain, dedio, eskadazu bermut txiki bat, ahoa lehortzen hasia zait eta.\nEta beste kontu hori? Nik ez dakit zer liburu mota egin nahian zabiltzan, zeure arazoa da hori ere, baina ur gutxiko iturrira etorria zara edari garbi bila, mon ami. Meatze gutxi meategi honetan, hori eduki argi hasi baino lehenagotik.\nIturrino Handia ote nintzen galdegin zenidan, eta nik baietz. Zer esango nizun, ba? Horixe naiz ni, Cosme Iturrino, duela mila urte The Great Iturrino esaten zioten huraxe bera. Mundu guztiak badaki hori hemen, Juan XXIII honetan, ikusten bainaute kalean pasatzen eta,\n— Agur Handia! —esaten dit baten batek.\n— Bonjour Magnifique! —besteren batek.\nHala ere, jar ezazu nire izena cez zuzen eta behar duen bezala idatzita: Cosme. Halaxe hasten baitira gauzak okertzen: idazten da izena gaizki eta gero kontatzen den guztiak ezin du esan egiarik. Cosme, cerekin, beraz, karik ez zegoen-eta bataiatu nindutenean, geroko kontuak dira ka horiek guztiak. Nire garaian kilometroa idazteko bakarrik erabiltzen zen ka letra. Kiwiak ere geroztikako asmakizunak dira.\nLiburu bat egin nahi duzu nire kontuekin. Ederki. Nik kontuak esan eta zeuk idatzi. Ez dago batere gaizki. Baina zertarako behar da beste liburu bat munduan? Ez al dira lehendik ere gehiegi? Nor sartuko da zuk idatzitako kontutxo eroak irakurtzera? Nork dauka zuk adina astirik lerro horien artean alferrik galtzen ibiltzeko?\nHala ere, tratuak tratu behar du beti. Neuk lagunduko dizut horko lerro guztiak betetzen. Hor konpon gero inork begiratzen ez baditu. Hobe, gainera. Nori egingo zaizkio jakingarri eskale eta journalista baten arteko txutxumutxuak?\nBaten batek nire clochard itxura hau ikusiko balu, gabardina zahar eta zarpail hau, hiru astetan egin gabeko bizarra eta lau ile aldrebes eta urdindu hauek... Zapatak ere lehertuta beti bazterren batetik, baina zer egingo diot, ba, zapata lehertuekin ibiltzea badut gogoko? Oinak pozik ibiltzen dira horrela. Zertarako behar dira zapata berriak?\nEzin naiteke kale-izkina batean minutu bat zutik geratu. Berehala dut baten bat txanpona ematen eskura, niri, dirurik batere behar ez duen honi. Homeless ere esaten digute gu bezalakoei, baina gaizki dago esanda, erratu egiten dira zeharo, ni ez bainaiz etxegabea, hori bai ezetz, etxea bederen badut, txikia eta inorena, baina neuretzakoa. Halaxe esan zidan Don Valentin Arrietak,\n— Pakete, nahi baduk bazaukaat gure abade-etxearen ondoan garaje izandako areto txiki bat. Ura eta komuna bazauzkak jarrita. Han hobeto egongo haiz hire adinean, noraezean ibilita baino. Merke emango diat, urtean bi-hirutan haurren jaialdietan magia truku pare bat egin eta nahikoa duk ordaintzeko.\nHalaxe eskaini zidan deblauki. Nola esango nion ezetz? Nola egingo nion uko halako gauza bati?\nBehatu gaurko gazteak aterpe bila, inon ezer aurkitu ezinik. Eta niri zerutik behera, hutsaren truk. Aterpe bat daukat, ur garbia daukat, ohantze txukun bat, eta, neguak estutzen badu, estufa elektriko bat non entxufatua ere bai. Espainiako Erregeak zer du nik baino gehiago? Nola esango nion ezetz Don Valentini? Erantzun horri, nola baldin badakizu telebistako hamalautxo horrek.\nHala, ba, ez pentsatu ematen dudan bezain zurtza naizenik. Ez dirudi, baina arropa eta itxura zimur honen azpian, Iturrino dago gordeta, The Great Iturrino, adiskidea, Iturrino Handia, nahiago baduzu. Ez ahantzi, Orson Welles berari treneko txartela pikatutakoa naizela ni, eta ez behin eta ez birritan bakarrik. Dedio, ederki egiten zion hark zurrut nik eskaintzen nion petaka txikiko patarrari. Hura zen hura ikuskizuna, halako gizon handia zilarrezko ontzi txiki baten muturretik zintzilik. Eskuan ezkutatzen zitzaion, txita lumapean bezala. Eta ibaian behera ibili ginenean elkarrekin? Haiek garaiak, dedio, ez dago haiek guztiak ahazteko modurik.\nLiburu, artikulu edo dena delako hori betetzeko kontuak behar dituzula diozu. Nola jarriko diozu idazpurua? Mozoloaren Ulua? Zarpailaren Kantua?\nHara hemen Iturrino Handia bere ibilerak kontatzeko prest. Non aurkituko duzu halako maukarik, eta hain merke gainera? Zurrut bat noizean behin, ez duzu ordaindu behar besterik. Bai, orain zozo aurpegia jarri eta baietz egiten didazu buruarekin, halaxe komeni zaizu eta, baietz esatea. Zer esango didazu ba? Zer esango diozu agure erdi ero honi? Baietz esan eta gero ikusiko dira gauzak, ez da, mon ami? Orain atakatik irten eta gero gerokoak, besterik ez duzu buruan. Akats horixe duzue gaurko gazteek: zeuek zarete epizentroa, unibertsoaren zilbortxoa. Ez al da hala? Gauza guztiak dabiltza zeure jira-bueltan, eta zeure neurrien arabera bakarrik hartzen dute gauzek pisua edo gertatzen dira arin.\nGaztea beti gazte, nahiz eta zu hain gazte ere ez zaren dagoeneko. Ez da hala, mon ami? Egunetik egunera zahartzenago, ez da? Zenbat dituzu gaurgero? Berrogeitik oso gora? Berrogeita hamar aurki? Bizitza aurrera doakizu gera ezinean. Hori ez da berria, badakigu apur bat kontu horretatik. Laster harrapatuko nauzu, izorra zaitez, horixe dauka bizitzeak, zahartu eta hil beharra. Izorra zaitez, bai, alua baita mundua berez, horretarako lan handirik hartu gabe. Benetan alua, dedio, baina zaude lasai, nahi duzun guztietan ekarriko dizut bazka nahikoa mahai honetara, zer kontaturik ez zait sekula faltako, ibai betean etortzen baitzaizkit niri hitzak, etengabean, lehenengotik nabaritu zenuen hori, ez da?\n— Hara hemen agure berritsu bat, berritsuen artetik berritsuena —pentsatuko zenuen.\nEta asmatu ere bai, bistakoa da hori. Zuk jarri magnetofoia martxan eta ez kezkatu beste ezerekin. Zaindu pilak, gainerakoa nire kontu. Jarri grabatzen. Nik bete egingo dut eman dizudan hitza, eta zuk, zer egingo duzu zuk? Horixe duzue gazteek, hitza merke eta sarri. Gaitz handiagorik! Berehala esaten duzue baietz, horri eusteak zer dakarren pentsatzen ere jarri gabe. Baiezkoa, taka, aise bota mahai gainera, doakoa bailitzan, eta gero ikusiko dugu nondik datozen gauzak.\nEz zaik iruditzen hala, Plasma? Zer ari haiz hemen esaten ditugunak hor barraren ostetik entzuten? Esan ezak egia, hik ere entzun nahi dituk gureak. Bai, etorri eta eser hadi heu ere gure artera, gaur ez zabilek bezero askorik eta. Hobe duk hemen eserita, hor atzean zutik eta bizkarreko minez baino.\nEtorri baino lehen, ordea, atera ezak edateko zerbait hirurontzat. Niretzat beste bermut txiki bat, honentzat frenadol alu horietako bat, eta hiretzat txikito bat edo nahien duana, Plasma. Oliba batzuk ere ekarri mahaiaren erdira, edanak janik gabe ez dik eta egiten onik. Journalistak ordainduko dik kontua, eskale behartsu honi batere ordaintzen utzi gabe. Dedio, hau duk hau alua mundua.\nBai, hau duk hau alua mundua. Konturatu haiz, Plasma? Mutil hau duk hiri Josetxo deitzen dian bakarretakoa. Beste guztiok Plasma, baina bera Josetxo gora eta Josetxo behera. Mutil fina duk journalista, isil xamarra aukeran Villanubla taberna honetan ditugun ohitura zabarretarako. Krabelin txukun bat ematen dik, asun artean gordeta. Bera izaten duk niri ere Cosme deitzen didan bakarretakoa. Zuek denok Pakete esaten didazue hemen tabernan, eta kalean ere bai, baina honek beti, hala ere, Cosme eta Cosme, edo Iturrino eta Iturrino, bestela. Hasieran Iturrino Jauna ere bai, dozena erdi bat bider. Hain baita ongi hezia gure mutila. Ez da hala, mon ami?\nEz begiratu niri bekozko horrekin, trufan ari naiz eta. Lagun arteko eztenkadatxoak baino ez dira nire ahotik irteten diren hauek, piper pixka bat duten esantxoak baino ez. Ez egin kasurik, beraz, zuk segi zeurearekin, segi tramankulu txiki horretan nik esaten ditudanak grabatzen eta grabatzen. Gero ederra edukiko duzuna lana horiek denak txukun paperean idazten.\nEz nikek niretzat nahi halako lanik. Konturatu haiz, Plasma? Hiri tramankuluak gustatzen zaizkik. Olympus. Hau bai teknologia aurreratua. Ez duk hala, Plasma?\nIkaragarriak dituk gaur egungo tresnak, hori ez zagok ukatzerik. Gero hemen grabatutako guztia ordenadorera joaten omen da zuzen han bertan entzuteko. Ez da? Deabrukeriak. Hau hire puntako telebista erraldoi hori baino aurreratuagoa duk, Plasma. Halako tresna txikiak hainbeste lan, ez duk sinestekoa.\nDedio, orain hik haserretu behar al duk, Josetxo? Txantxa izan duk, gizona, bromatxo bat baino ez. Hemen denok zakiagu hire aparailua bezalakorik ez dagoela auzoan, eta hiri osoan ere, deskuidatzen bahaiz, bizpahiru lekutan baino ez horren mailakorik: Avenida kafetegian, Casinoan eta besteren batean, igual. Bazakiagu zorte handia daukagula heuri esker, hik telebista aparailu aurreratu hau erosteko egindako ahaleginari esker. Hori denok zakiagu hemen, Josetxo.\nEz hadi, orduan, nirekin horrela jarri, gizona. Nora hoa? Etor hadi hona, mutil, lagunak gaituk eta. Buka ezak hire txikitoa lasai geure lagunartean jarrita. Ez diat hire aparailu hori sekula beste inoiz aipatuko, ez diat-eta aurpegi zurbilik nahi horregatik. Hitz ematen diat. Txantxa txiki bat baino ez duk izan, Plasma. Eser hadi hemen lasai, gizona. Horrela, bai, horrela, lagun artean. To besarkada ere. Ez hadi joan ihesi. Lotsatu egiten haiz agure zahar honen besarkadarekin, ala usain txarra zaukaat gainean? Arropa zaharra bai, baina garbia erabiltzen diat nik gero, hori ederki dakik. Ez iezadak esan bakean uzteko. Lagunak ez gaituk, ba? Etor hadi hona eta har ezak nire estutua, lagunen artean hori eta gehiago duk zilegi, gizona. Horrela, horrela... Zer? Lagunak gaituk ala ez gaituk, Plasma? Horrela gustatzen zaidak niri gizona, irribarre zabala hortzetan eta lagunen taupada bizkarrean. Har dezagun tragoxka, gozoa zagok eta. To oliba bat ere, dedio.\nZuk segi grabatzen, mon ami, eutsi zeureari. Ez izutu bi gizon zaharron kontuekin. Ez duk hala, Plasma? Hire eta nire arteko lagunartea noizkoa duk? Hogei urte? Hogeita bost? Akordatzen haiz nola ezagutu genuen elkar? Lyongo ospitale nagusian izan zuan, hi biriketakoak jota eta ni zakur zahar bat baino herrenago.\n— Zer arraio egiten du hemen Alkizako mutil galdu batek? —galdetu nian egun hartan.\nErizainek esana baitzidaten frantsesik tutik ez zekien mutil bat bazela han, Espainiatik oso eri iritsitakoa, eta ea egingo ote nien mesede hari bi hitz galdetzekoa. Belauneko zornea sendatzera joana ninduan ni hara, ezkerreko belaun alu hau baita Jaun Zerukoak mundu honetarako niretzat aukeratu zuen zigor madarikatua, baina bi makulu hartu eta han joan ninduan korridorean beste aldera, heu hengoen gelaraino.\nHire paperak erakutsi zizkidatean harako bidean, eta haietan ikusi nian Alkizan sortua hintzela: Jose Azpiazu Larrañaga. Estreinakoz irakurri nian hire izena. Hogeita hamabost urteko gaztea hintzen orduan, Plasma, eta ni oraindik berrogeita bostekoa. Dedio, haiek garaiak, sasoia erregalatzeko beste. Akordatzen naizen bakoitzean denbora ez dagoela harrapatzerik sentitzen diat, aingira zikin bat baino ez dela. Alabaina ez hidan ezer erantzun hire ohetik,\n— Zer moduz dago gure alkizarra? —galdetu nianean.\nEgia esan, ez hengoen ezer erantzuteko moduan. Horixe zitean medikuek kezka, eta horregatik nahi zitean jakin zenbat denbora hengoen horrela, birikak zeharo hondatuta eta urez gainezka. Esaten zitean hogei egunetik gorakoa baldin bazen hondamena, ez zegoela esperantza edukitzerik. Akordatzen haiz, Josetxo?\nHandik atera egin hintzen, ordea, Plasma. Hire eritasun larriena ez baitzen biriketakoa. Ederki dakik hori, adiskidea. Akordatzen haiz nola hengoen behea zeharo jota? Oraindik oroitzen nauk, apurtutako pitxerra baino alferrik galduago hengoela, ezertarako ere gauza ez.\nDedio, gizonezkoa dela hemen indartsuena esaten dute, mon ami, baina ez sinetsi horrelakorik. Emakumeak gogorra izaten daki gure aldean. Zur merkea da gurea haienarekin alderatuta. Ez al zaik hala iruditzen, Plasma? Ez hadi lotsa, gizona, hemen denok zauzkaagu horrelakoak eta handiagoak kontatzeko eta.\nEz da horrela, mon ami? Zuri ez al zaizu sekula barrua pitzatu? Ez al dizu inoiz karramarroak egin kosk hesteetan? Niri behin bi karramarro ederrek egin zidaten kosk hamazazpiren indarrarekin. Hura zen mina!\nEz dakit, agian hauek ez dira magnetofoi bati esateko moduko gauzak, susmoa daukat orain arte ez dudala ganorazko ezer esan, axaleko arinkeriak baino ez, zahar ibiltari eta lerdo baten gorabehera zoroak, hitz alferrikakoak baino ez... Hori ez du magnetofoiaren kalitateak hobetzen ahal. Ez al da hala monsieur le journaliste? Ez dakit zer idatziko duzun zeure liburu horretan. Ederra ganora hemen daukaguna, hitz alferrikako bat beste baten ondotik. Atarian idatzita behar luke tabernak neoizko letra handi-handitan:\n«Bar Villanubla, atetik barruan lainoa ugari bai, baina argitasun gutxi».\nNora hoa, Josetxo? Berriz ere haserretu egin haiz nirekin? Tabernaren sarrerari buruzko aipamen txatxu horregatik? Minbera habil gaur, gero. Ezin diat ezer esan hi erretxindu gabe. Huskeria behar duk kiskaltzeko, alkizar alaena. Orain ere babestu haiz hire barraren ostean.\nAgian hau dena ezabatu beharko duzu magnetofoitik, mon ami. Ez dut uste zure liburu edo dena delako horretan inori irakurgarri egingo zaionik. Bi gizon zaharren arteko lagunarte hala moduzkoa ez da izango inorentzat albiste. Ez dut uste.\nHala ere, eta neuk esatea ondo ez badago ere, sinets iezadazu, Lourdesko Amabirjina baino bedeinkazio handiagoa izan zela Plasmarentzat Lyongo ospitale hartan nirekin topo egin izana. Hirurogeita hamar ditut juxtu urteak, ikusiak ditut munduaren zatirik gehienak, atzean utzitakoa naiz bizpahiru gerra, baina sinets iezadazu, mon ami, sekula ez dudala kausitu gizonik Plasma egun haietan bezain apurturik, suntsiturik eta alferrik galdurik. Dedio, hura zen ikuskizun negargarria, gizon gaztea era hartan birrindurik begien aurrean. Eta euskalduna gainera.\nBegiratze hutsarekin erdibitu egiten zitzaidan bihotza. Gizona han etzanda, maindire artean gero eta desagertzenago, hodi eta tutuz josirik, ematen zuen euli bakar batek jasoko zuela gizon mehe hura handik hegan, baina hasten bazinen haren hitz edo irri baten ondoren, berehala konturatuko zinen lau zaldiren indarrak ere ez zuela gizon hura aterako sartuta zegoen leize beltzetik.\nEgun haietan Josetxok zeukan ondare bakar-bakarra arnas-hari mehe eta tiki bat zen, bizitzari lotuta dilindan irauteko armiarma lokarri soil bat. Eta apur horixe zen, hain juxtu ere, berari trabarik handiena egiten ziona mundu honetan. Bizirik segitzea, zakurrak kaparra bezala, halaxe kendu nahi zuen gainetik zeukan apurra, kosta ahala kosta. Borrokarako geratzen zitzaion sena eta indar amiñia, bere buruaren aurka erabiltzeko oldarra baizik ez zela itsuki erabakita zeukan Josetxok. Eta ez zegoen modurik gizona egoera hartatik ateratzeko, itxura batean, bederen.\nLehenago ere esan dizut gizona dela hemen azkarren krak egiten dakiena, dedio, gauzak ez direla sekula geuk uste ditugun bezala izaten, mon ami. Neu ere arrakala ederrez nenbilen horniturik, Anne eta Belleren heriotzarekin bihotza eta bizitzeko gogoa mila zatitan birrindurik. Ba ote dakizu zuk zer den argirik batere gabe geratzea egun batetik bestera?\nBaina, esaten ari nintzaizun bezala, ikusi nuenean gizona hain behera etorrita, halako aho beltzak irentsita, pentsatu nuen neuri ere ez zidala kalterik egingo hari on egiten saiatzeak. Batzuetan zorigaitzak bakarrik baitaki ekartzen zoriona, eta halaxe hartu nuen erabakia: inoiz edo behin kobratzen banion Diccino putakumeari zor zidan diru guztia, Josetxo deitzen zen alkizar harixe lagunduko nion apur bat urpetik irteten, zelan edo halan. Horixe erabaki nuen neure baitan, itsasoa baitzen Lyongo ospitaleko ohe hura Plasmarentzat, eta neure antzera, ur zuri haietan ari zen hondoratu eta itotzen azalera egin ezinean.\nEz nekien emakume batek utzi ote zuen horrela behea jota, ala beste izugarrikeriaren batek irentsi ote zion barrena. Hori berdin zitzaidan. Josetxoren hondakinak ziren han aurrean neuzkanak, eta pentsatu nuen hura handik ateratzeko lanak egin bitartean, ahaztu egingo zitzaidala neu ere itotzeko zorian nenbilela egun haietan. Neuretzat egiteko gai ez nintzena, gizon haren alde egingo nuela. Itxuren bestekora, gizonezkoa ez baita sekula segur izaten mundu alu honetan, eta egiazki eta erne bizi baldin bada, bizitzan zehar ezagutuko ditu bi edo hiru aldi, gutxienez, non deabruaren ipurdiko zulo zikinak ere ederra dirudien berari gertatzen zaion zorigaiztoaren ondoan.\nErabaki nuen gizon hura lortzen banuen ateratzea hondotik ur azalera, neu ere harexen uberan abiatuko nintzela arnasa bila. Nolabait.\nEta orain jaiki eta banoa komunera, Iturrino Handiaren maskuri zahar hau ez baita gauza pare bat bermuti eusteko ere. Hori ere bada zoritxarra, ia bi metrora ere asmatuko nion nik kilkerraren zuloari gaztetan, eta, deskuidatzen bazen, bertan betiko itota uzteko, gainera. To orain, tanto gutxi batzuk apurka-apurka, ez datoz-badatozka. Irten dira ala hor segitzen dute oraindik tutuetan galduta? Hainbeste konturen ostean galtzontziloak bustitzen amaitzeko. Zahartzea bai dela izorratzea, mon ami, zeuk ere ikasiko duzu hori hemendik ez oso luzera, zain egote hutsarekin iritsiko zaizu eta.\nZer ordu da? Honezkero laster behar genuke erretiratzeko tenorea, ilundu du aspaldi. Villanublako atea zabaltzen duten bakoitzean, aire txorrotxa iristen da honaino, zeuk ere sentitzen duzu, ala zahar honen kontua baizik ez da? Pozik egongo da Plasma, aire egokitua batere piztu beharrik gabe. Beti esan ohi du ez zaiola batere ardura telebista aparailu garestiena erosten dirua inbertitzea. Horixe erabiltzen du hitza, inbertitu, bezeroak erakartzeko lika ezin hobea dela hori, baina ez dagoela prest aire egokituan ere gastatzen ibiltzeko, telebista aparailuaren gastua behin egiten dela, eta kito, baina aire egokituaren burrundaratxoa entzuten duen aldiro, dirua harraskatik behera joaten ikusten duela eta mila demoniok irensten diotela poltsikoa, berak ezin duela halakorik eraman. Bistan da, Plasma ere, nire antzera, zahartu ahala ari dela ohitura txarrez gainezka egiten.\nNeu, esaterako, gero eta azkarrago nekatzen naiz orain. Lo gutxi egiten dut, bizpahiru ordu baino ez, eta, hala ere, ohean gustura egoten naiz, trikuaren antzera kiribilduta. Ikusi al duzu sekula trikurik negurako bilduta? Ba, halaxe egoten naiz neu ere. Zuri ez zaizu gauza bera gertatzen, mon ami? Ala gazteegia zara horrelako gauzetan ibiltzeko? Orain ezingo nuke, baina lehen beti izaten nintzen azkena etxera itzultzeko orduan. Ematen zuen nire baitan neraman bizitzeko egarri hura ezin nuela inola ere ase, beti prest zernahitarako. Azkenari infernuaren ateraino bertaraino laguntzeko ere bai.\nZorionez Orson ere halakoxea zen. Hura atzean utziko zuenik aurkitzen ez zen erraza izaten, eta neu ez nintzenean, bera izaten zen loari beste zati bat harrapatzeko beti prest egoten zen bakarra. Haren andreak agertzen ikusten ninduen bakoitzean, kezka baino, ezinegona erakusten zuen begietan,\n— Bazatorrek Iturrino —esanez bezala—, Orsonek badik aitzakia egun batzuetako parrandarako.\nJakina, zuk ez duzu jakingo nor zen Orsonen andrea, azkena, nik ezagutu niona, Orsonek bizitzako azken hogei urteetan alboan eduki zuena. Oja Kodar zuen eta du oraindik ere izena, munduaren gainean sekula izan den emakumerik ederrena, batere zalantzarik gabe. Ez nuke asmatuko gaur egunean zenbat urte dituen esaten, hirurogeitik gora honezkero, baina segur naiz, dabilen lekuan dabilela, bertako emakumerik ederrena izango dela oraindik ere Oja. Izan ere, emakume batzuek badute argi aparteko bat, gizonok eta edonor itsutzeko modukoa. Horietakoa da Ojaren edertasuna, joaten zinen haren alboan edonora, eta denen begiak geratzen ziren harenei itsatsita, besterik egin ezinean, likak txoria nola, halaxe geratzen ziren denonak haren begietan trabatuta.\nNik 1973 inguruan ezagutu nituen Orson eta Oja. Oroitzen naiz Marseillarako gaueko trenean nintzela, txartel-zulatzaile lanetan, eta haiei eurenak eskatzean hastean etorri zirela gertaerak. Ikusita al daukazu Fake izeneko pelikula? F for Fake? Neuk ere ez dut sekula ikusi ahal izan osorik, baina huraxe ari ziren filmatzen elkar ezagutu genuen egun haietan, Ibizan, Iranen, baina, batez ere, Frantzian egin zuten filma. Arte faltsifikazioari buruzko zerbait zen, artea eta biografiak faltsutzeari buruzkoa, alegia. Asko maite zuen gai hori Orsonek, errealitatearen iruzurrari buruzkoa. Beti esaten zuen horren inguruan esaldi maite berbera, barrez lehertzen hasi aurretik,\n— Faltsifikazio hau, benetakoa da.\nUlertu nuenez, Elmyr de Hory pintura faltsifikatzailea, haren biografoa zen Clifford Irwing idazlea, Howard Hughes izeneko aberatsaren enigma, eta Orsonen beraren gauzak denak nahasian ageri omen dira film horretan.\nHalako batean De Hory izeneko tranpati hura ezagutzeko aukera ukan nuen neronek ere. Aitortu behar dut ikusi-ez-ikusi batean egin zuela olioarekin nire potreta, Matisseren tankeran. Esan ere egin zidan Matisseren gustuko buru orekatua neukala nik, eder-ederra, baina nire ustez, beste ehiza klase bat zerabilen hark nirekin eta, jakina, bidea itxi nion berehala:\n— Alferrik zabiltza nirekin, zeure ondoan ekarri duzun mutil eder horrekin beharko duzu konformatu neu gabetan.\nEz zitzaion batere gustatu nik esandakoa. Eta hungarieraz edo nik ez dakit zein hizkuntzatan botatako purrusten artean, sortu bezain azkar apurtu zuen nire koadroa, lau tarratadatan. Egia esatera, ezer onik ez nion ikusi nik gizon hari, baina edukiko zuen zerbait Orson horrela ibili bazen bere inguru bueltan.\nOrson oso zegoen magiari emana egun haietan, itxurakeria zuen maite beste ezer baino gehiago. Hori ere bai baitzeukan Orsonek: zer egin, huraxe bihurtzen zekien, muskerrak bezala. Ikusia daukat zerri bat baino gehiago gizentzen, hurrengo lanak halaxe eskatzen ziolako, eta ikusia dut Mexikoko gaztelaniaz mintzatzen mundu guztiari. Hatz erakuslearekin egiten zizun tiro, pum, pistola bailitzan, eta gero,\n— ¡Te moriste, cabrón! —esaten zizun igual, barrezka.\nInork ez zion fitsik ulertzen, azentu amerikarra gainditzen baitzitzaion gaztelaniaren gainetik, baina halako gauzak maite zituen hark. Zernahik balio zion, irrirako bazen. Lanak halaxe eskatzen ziola-eta, egun haietan magia kontuekin zebilen itsututa. Horregatik, nik treneko txartelak eskatu nizkionean, emateko imintzioa egin, baina eskuan bertan desagerrarazi zituen, denen begien aurrean. Txalo egin zioten berarekin zihoazen gortekoek, pailazo bati txalo egiten zaion era berean. Mila bider eginda zeukan jokotxo hura. Urrutitik antzematen zitzaion. Orduan jantzita zeraman Jean Moulin tankerako kapelu beltz eta zabala eskatu nion neuk, eta ezpainetan piztuta zeukan zigarro purutzarra ere bai. Uzteko eta uzteko apur batean. Eta habano itzel hura kapeluan sartu eta denen aurrean desagerrarazi nuenean, Orsonek izena nola neukan galdegin zidan txalo artean.\n— Puru bat desagerraraztea ez da hain zaila berez —esan zuen—, baina meritu ikaragarria dauka zuk egin bezala egiteak.\nEta gero, Cosme Iturrino deitzen nintzela esan nionean, The Great Iturrino neu ote nintzen galdegin zidan deblauki, gutxien espero nuenean.\nUrteak ziren mundu hura guztia atzean lagata nuela. Niretzat magia kontuak ez ziren oihartzun zahar indargabetuak baizik, Anne eta Belleren heriotza egunean betirako atzean uztea erabakita nituenak. Baina baietz esan nion, Iturrino Handia ere esan izan zidatela, eta Iturrino le Magnifique ere baietz, inoiz edo behin. Orduan Orsonek zutitu eta demaseko besarkada eman zidan, eta trenaren konpartimentuan zihoazen lagun guztien aurrean aurkeztu ninduen, ohi zuen bokantza eta hanpatasunarekin:\n— Lagunok, The Great Iturrino duzue jaun hau, The Iturrino's Box ospetsuaren asmatzailea, sekula egon den magorik handienetakoa.\nTxalo zaparrada ikaragarri bat etorri zen hark esandako hitzen ondotik. Gero bere ondoan eserarazi ninduen Orsonek, Iturrino Kutxa nola asmatu nuen konta niezaien eskatuz, baina futitu egiten nintzela esan nien, futitu egiten nintzela magia kontuez, eta ahaztuta neuzkala gertaera haiek guztiak, hondar kamioikada handi baten azpian ezkutatuta.\n— Bai zera —esan zuen Orsonek—, neuk esango dizuet orduan: badakizue oholtza gaineko magoek nola zerratzen zuten bi zatitan kaxa batean sartutako pertsona, oinak alde batera eta burua bestera, ba, jaun honek asmatu zuen pertsona hiru zatitan egiten duen kaxa, burua alde batera, oinak bestera eta enborra hirugarrenera...\nHalaxe ezagutu nituen nik Orson Welles, Oja Kodar eta koadrilakoak, eta ez dauzkat ahazteko haien ondoan ibili nituenak.\n— Nongo euskalduna haiz? —galdegin zidan apur bat aurrerago, eta harritu egin nintzen galdera entzutearekin.\nAntza, deitura ezaguna zitzaion. Gizon aparta zen, zinez, ikusten baitzitzaion inoiz edo behin begi ernez ibilia zela hura gure artean. Esan zidanez, film bat ere egina zeukan euskaldunoi buruz, mugaren alde batekoak eta bestekoak Europa zaharreko euskaldunak baizik ez ginela erakusten zuena, baina ez nion berak entzun nahi zuenik erantzun, esan bainion ni ez nintzela ez alde batekoa eta ez bestekoa, mugaren marra beraren gainean nintzela jaioa, Bidasoa gaineko zubietako baten erdian egin ninduela amak, eta izan nintekeela neuk erabakitzen nuen lekukoa eta baita ere izan nintekeela inon jaio gabekoa, marrarik ez baita benetan inon aurkitzen ahal,\n— Joan zaitez, bestela, bila, —esan nion zakarki, hizpidea eten nahian.\n— Ez dizut sinesten —erantzun zidan, beste guztiek entzuteko moduko ahots goratuan—, ez dizut batere sinesten. Munduan inork baldin badaki zer eta nor den, euskaldun jendea da hori. Ingurukoek egiten baitute nor euskalduna. Zuek ez duzue erabaki hori aukeran, ez da zeuon esku dagoen gauza bat. Ez duzue jakiten zehatz non diren zeuon lurretako mugak, baina ingurukoek badakite ederki nondik aurrera hasten den zuen herria. Auzoek badakite beti non den muga eta non bizi zareten zuek.\nHaiek guztiak entzutean, iruditu zitzaidan guri buruz zerbait bazekiela amerikar handikote hark, ezin zuela izan zeharo kaikua eta zirudiena bezain axalekoa.\nAlabaina orain oso berandu da kontu sakon horietan sartzen ibiltzeko, beste batean beharko du, mon ami. Iturrino Handia akiturik da eta kizkurtu egin nahi du trikuak negurako bezala. Itzali magnetofoi hori, eta atera azken bermut txikia, barran bertan hartuko dugu zutik, Plasmari bihar arte agur esanez, behar bezala egin behar dira eta gauzak, ala ez, mon ami?


EAJ-PNV Gipuzkoako Batzar Nagusiak: EAJ-PNV-K BILDURI ESKATU DIO ERRESPETATZEKO HERRI DIRUBIDEEN LURRALDE KONTSEILUAREN ESKUMENAK\nEAJ-PNV-K BILDURI ESKATU DIO ERRESPETATZEKO HERRI DIRUBIDEEN LURRALDE KONTSEILUAREN ESKUMENAK\nJose Corchon batzarkide jeltzalea pozik agertu da, izan ere, Gipuzkoako Batzar Nagusiek onartu dute, Gipuzkoako toki entitateen aurrekontu egonkortasunaren eta finantza iraunkortasunaren alorretan finantza tutoretzaren eskumena garatzen duen Foru Arau proiektua. Corchonen ustez, “foru arau hori beharrezkoa da Gipuzkoako udalentzat”.\nGipuzkoako Batzar Nagusiek honakoa onartu dute: Gipuzkoako toki entitateen aurrekontu egonkortasunaren eta finantza iraunkortasunaren alorretan finantza tutoretzaren eskumena garatzen duen Foru Arau proiektua.\nEAJ-PNVren batzarkide Jose Corchon-ek segidakoa eskatu du: “Errespetatzeko Herri Dirubideen Euskal Kontseiluaren eta Herri Dirubideen Lurralde Kontseiluaren eskumenak. Hori da, hain zuzen, EAJ-PNV-ren zuzenketek eskatu dutena. Gainera, PSErekin adostasuna lortu dugu eta, ondorioz, Herri Dirubideen Euskal Kontseilua eta Herri Dirubideen Lurralde Kontseilua indartzen ahaleginduko gara”.\nEra berean, Corchonek salatu du, Foru Aldundiak ez duela aintzat hartzen Herri Dirubideen Lurralde Kontseilua eta informazio bilerak egiten dituela kontseiluaren ordez. Gainera, bertan, hartutako erabakien berri baino ez du ematen”.\nHori dela eta, Jose Corchonek Bilduren aginteko Foru Aldundiari honakoa eskatu dio: “Errespetatzeko Herri Dirubideen Lurralde Kontseiluaren eskumenak eta kontseiluarekin elkarlanean aritzeko, izan ere, lan garrantzitsua egiten du udalentzako eragina duten alorretan. Bilduk ezin du Foru Aldundia kudeatu bere inguruan ezer ere egongo ez balitz bezala”.\nAzkenik, Corchon pozik agertu da, Foru Arauaren diktamena onartu delako: “Gipuzkoako udalentzat beharrezkoa da”.


Argitaratua: 2017-11-20 15:31\nElgoibarko Izarrako Atxutxiamaika Sailak eta Elgoibarko Udalak haur eta gazteentzako eskaintza oparoa antolatu dute neguko oporraldirako. Parte hartu nahi dutenek gaurtik (azaroak 20) abenduaren 4ra eman beharko dute izena. Mendaroko Gabonlekuetan izena emateko epea ere gaur zabaldu da.\nArgitaratua: 2017-11-06 14:54\nArgitaratua: 2017-10-31 11:40\nIzenaduba basoan (Mungia) dagoen Olentzeroren etxera familia irteera antolatu dute Atxutxiamaikaren Kiribilduz egitasmoak eta Ludotekak, Udalarekin lankidetzan. Abenduaren 16an izango da.\nArgitaratua: 2017-10-25 15:44\nMorkaiko Mendizale Elkarteak 2017ko Udazkeneko Mendi Emanaldi Zikloaren egitaraua ezagutzera eman du. Bost saio edo emanaldik osatzen dute aurtengo zikloa. Azaroaren 2an, eguena, izango da lehen emanaldia eta azaroaren 30ean azkena.\nArgitaratua: 2017-10-25 13:49\nKiribil barraskiloa barraskiloa eta bere lagunak bueltan dira berriro. Barixaku honetan Maalan eskainiko duten saioan bertsolaritzaren inguruko kontuak azalduko dizkiete umeei eta gurasoei.\nArgitaratua: 2017-10-10 13:01\nJendez bete zuen Maalako parkea Ludoteka eta Gaztelekuaren urteurreneko jaiak\nAurreko urteetan baino jende gutxiago ibili da Mintxetako igerilekuetan\nElgoibarko ia 400 ume ari dira parte hartzen udako aisia eskaintzan\nAnder Mujikak eta Paula Herasek irabazi dute Ludotekaren eta Gaztelekuaren logotipoak berritzeko lehiaketa\nUdako oporraldirako haurrentzako eta nerabeentzako kirol eta aisia eskaintza aurkeztu du Udalak


«Oso balantze ona egin dute parte hartzen ari diren komertzioek» - Tolosa - Tolosaldeko ataria\nEkonomia Soziala Jardunaldiak\nImanol Garcia Landa 2015-03-11 11:43\nEkonomia Soziala, ekonomia pertsonen zerbitzura jardunaldien barruan, Iosu Lizarralde Oñatiko Udaleko Sozioekonomia zinegotziak hitzaldia emango du gaur 20:00etan kultur etxean Txantxia, Oñatiko moneta osagarria izenburupean.\nNola sortu zen txantxia moneta osagarria martxan jartzeko ideia?\n2013an egindako diagnostiko batetik dator. Oñatiko Merkataritza Biziberritzeko Plana egiterakoan aztertu genuen zein zen herriko eskaintza, erakargarritasuna eta eskaria. Azken alor honetan aztertu ziren oñatiarron kontsumo ohiturak, eta ikusi zen 18-30 urte bitartekoen adin tartean gastu ihesa zegoela, hau da, kanpora joaten zirela erosketak egitera, internet bidez egiten diren erosketak ere horren barne hartuta. Merkatariei kezka handiena horrek sortzen zien. Hasi ginen hori ekiditeko moduak arakatzen eta moneta soziala kontzeptuarekin topo egin genuen.\nUrritik hasi ginen moneta osagarriarekin, eta ordutik 20.000 txantxi baino gehiago banatu ditu udalak, lehen eurotan emandako sariak orain txantxietan ematen hasiz. Hobariei dagokionez, deskontua egin beharrean, txantxiak emango dira. Hor beste 15.000 txantxi jarriko dira zirkulazioan. Bestalde, bulego bat dago, eta han aldatu daitezke txantxiak eurotara, %5ean eros ahalmena igoz. Hau da, 100 euro eman eta 105 txantxi jasotzen dituzu.\nZer arrakasta izaten ari da?\nGuztira gaur egun zirkulazioan 66.000 txantxi daude. Oso balantze ona egin dute parte hartzen ari diren komertzioek. Arlo kulturalera era zabaltzen hasiko da: zinema, antzerkia, kontzertuak... Lehen sektorearekin ere ari gara harremanetan. Nahiz merkataritzarekin hasi, tresna horrek balio dezake beste esparru batzuetarako. Bestalde, ez dugu ukatzen oñatiarren gehiengoak ez duela egunerokotasunean erabiltzen. Ezagupen mailari dagokionez, ari da izena hartzen, baina hau gizarteratzeko guztion beharra izango da eta pixkana-pixkana joango gara.\nInguruan, beste herrietan, jakin-mina piztu du?\nEgia esan sortu du, eta horren erakusle da Tolosan emango den hitzaldia. Ikusten da ekonomia eraldatzailearen berri izateko interesa pizten ari direla gero eta herri gehiagotan, eta gure esperientziaren berri emateko deitzen digute. Jendea ere nazkatuta dago azkenean azalera handiko merkataritza guneetara eramaten gaituzten ereduekin. Petrolioaren ekonomian bizi izan gara, eta komertzioa ere eredu horren inguruan garatu da. Aldaketa baten beharra ikusten da, burujabetzaren bidean. Horrek ez du esan nahi autarkia batean bizitzea, baina baditugu hemen baliabideak bai elikadura aldetik eta bai energia sortzearen aldetik, gu nahi bezala antolatu eta aurrera egiteko ikuspuntu eraldatzaile batetik.\nEkonomia Soziala: Olatukoop\nTolosaldeko Ataria 2015 mar 10 Tolosa\nEkonomia Soziala jardunaldien baitan Olatukoop zer den azaldu zuten atzo bertako kide diren Gorka Julio eta Leire Udabek. Hitzaldia osorik bideoan.\nBeste ekonomia eredu bat posible dela baieztatzen duen azoka\nNaiara Roldan de Aranguiz 2015 mar 07 Tolosa\nEgunotan Tolosa egungo sistema ekonomikoari alternatibak eraikitzeko kokalekua bihurtu da. Martxoaren 2an hasita hainbat eta hainbat jardunaldi, hi...\nImanol Garcia Landa 2015 mar 05 Tolosa\n'Ekonomia Soziala, ekonomia pertsonen zerbitzura' jardunaldien barruan 'Bide berriak: elikadura burujabetza Euskal Herrian' dokumentala emango dute...\nImanol Garcia Landa 2015 mar 04 Tolosa\nCristina de la Cruz Fiareko Etika batzordeko lehendakaria da eta Banku Etikoaren Etika Batzordeko lehendakariordea. Hitzaldia emango du gaur, 19:00...\nImanol Garcia Landa 2015 mar 04 Orendain\nGorka Egia alkateak dioenez, balioetan oinarritutako politikak egitea suposatzen du pauso horrek. Mugimendu horren sortzailea da Christian Felber, ...


Dynasty Feud-en merkaturatzea PlayStation®4-n – InfoBeaz\nDynasty Feud-en merkaturatzea PlayStation®4-n\nKaia Studiosek Dynasty Feud merkaturatu berri du PlayStation®4n, azken hamar hilabeteotan lantalde sustatzaileak PlayStation Games Camp Bilbao Bizkaian garatu duen bideo-jokoa.\nHorrela garai berri bat hasi da Bizkaiko estudio honentzat, lehenengo aldiz bere lana kontsolan argitaratuko delako eta eskuragarri egongo da PlayStation®Storen.\nHori posible izan da Sony Interactive Entertainment-ek, Bizkaian, Aldundiaren laguntzarekin bultzatzen duen PlayStation Talents programari esker. Helburua bideo-jokoen sektorean bertoko talentuya bultzatzea da.\nEneko Egiluz, Kaia Studioseko sortzaile-kideak, balorazio positiboa egin du programari buruz, “aukera eman dielako asko ikasteko, jasotako laguntza bikoitzari esker, PSren teknikoa eta Beazen enpresariala”.\nAdierazi duenez, “Camp Bilbaoko koordinatzaile Jon Cortázar-en esperientziak atzerapenak sor zitzaketen ezustekoak aurreztu dizkigu, eta Beazen egoteak enpresaren alderdiak bazterrean ez uzten lagundu digu, gainera bere teknikariak hurbil egoteak zalantzak argitzeko balio du, ia denborarik galdu gabe”.\nDynasty Feudi buruz galdetzean azeltzen duenez “estilo klasikoko joko bat da eta uste dugu gaur egun horien falta nabaritzen dela. Jolas hutserako proposamena da, besaulkiko joko bat, adiskide eta senideekin arratsalde euritsuetan konpartitzeko”.\nPlayStationen arabera izenburua dibertigarria da, berritzailea da proposatzen duen boorroka-sistema eta berriro jokatzeko aukera handiak ditu”.\nDynasty Feud, PlayStation® Talents Games Camp Bilbaotik irtenda salgai jarri den lehen bideo-jokoa da. Gainera beste errekonozimendu batzuk ere izan ditu: 2016ko AzPlayn lortutako Euskalbideojokorik onena ; PlayStation Talents 2016ko saria animazio-plataformen erabilera onenarengatik; urteko bideo-jokorik onenen lehiaketan finalista izatea eta, lehiaketa berean, prentsarenarabera jokorik onena izatea.\nbideojoko, Bilbao, Bilbo, PlayStation, PlayStation Talents


Euskal Encodings-eko hainbat material zuzenean ikusteko aukera, deskargarik gabe Sustatu.eus - Teknologia albisteak\nEuskal Encodings-eko hainbat material zuzenean ikusteko aukera, deskargarik gabe\n2020-10-09 : 10:29\nEuskal Encodings-ek bildutako film eta ikus-entzunezko altxorra ikuskatzeko modu berria aurkitu dugu, Mega biltegiak eskaintzen duen aukera bati esker. Ez dakigu aspaldi ote dagoen hori aktibatuta, baina Megara bideo-fitxategi batzuk igoz gero, zuzeneko player batekin ikus daitezke ordenagailuan. Jaitsi beharrik gabe, euskaraz azpidatzitako edo bikoiztutako filma, ordenagailuan ikusteko. Are gehiago, ordenagailuan Chrome nabigatzailearekin irekiz gero eta Chromecast edukita, etxeko telebistan ere primeran ikusten dira.\nBeherago itsatsita, Mulan 2020ko filma, etxeko telebista batean. Megatik zuzenean ikusia Chromecast erabiliz. Filmaz jardun genuen Sustatun, eta euskaratua dago duela hilabete Disney Plusek atera eta egun gutxira. Orain Euskal Encodings-ekoek azpidatziak irudiarekin integratu dituzte, Mega-ra igo, eta Megan hemen ikus daiteke.\nEuskal Encodings-eko material guztiak ez daude ikusgai modu honetan. Esate baterako, The Godfather edo Aitajauna, trilogia handiaren hasiera. Euskal Encodings-ek sarean fitxategiak gordetzeko zenbait sistema erabili izan ditu historikoki, eta batzuk desagertu dira (Megaupload zena, adibidez, gero Mega gisa erdi-berpiztu arren), eta beste kasu batzuetan copyright ehiztariek aurkitu eta ondoren kenarazten dituzte.\nBaina tira, probatu katalogotik estekak bisitatzen, eta aurkituko dituzue adibide majoak. Esate baterako, marrazki bizidunen alorrean:\nGartxot (2011) euskarazko ekoizpen originala hau (informazio gehiago Wikipedian).\nMaterial bikoiztua, hala nola Alfonbra Magikoa marrazki bizidunetako filma.\nHaururen Gaztelu Ibiltaria, Hayao Miyazakiren film ederra, jatorrizko bertsio japonierazkoan euskarazko azpidatziekin. Hain zuzen ere, film honen azpidatziak, Ghibli etxe japoniarraren beste batzuk bezala, Azpitituluak-eus-etik kendu behar izan dituzte berriki, mehatxuengatik.\nBisitatu Euskal Encodings, euskarazko ikus-entzunezkoen biltegia osatzen ari den sareko komunitatea.


Plateruenako kontzertuetarako prest | El Correo\nZurekinPlateruenako kontzertuetarako prest\nPlateruenako kontzertuetarako prest\nEsne Beltza-ko taldekideak, kontzertu batean. / Jesús Andrade\nDurangoko Azokako egitarauaren barruan bost kontzertu egingo dituzte Esne Beltza, Huntza, Anestesia, Modus Operandi eta Olatz Salvadorrek\nAMALIA IBARGUTXI Miércoles, 10 octubre 2018, 23:29\nEstilo desberdineko taldeak izango dira aurten Durangoko Azokak iraun bitartean Plateruenan. Abenduaren 5etik 9ra arte egunero kontzertuak egingo dituzte ibilbide luzeko zein talde berriek. Aurten bost emanaldi izango dira: Esne Beltza, Huntza, Anestesia, Modus Operandi eta Olatz Salvadorrenak.\nAzokako gainerako guneak ixtean egingo dituzte kontzertuok Kafe Antzokian. Egitarauari abenduaren 5ean ekingo diote, Ikasle Egunean, Huntza taldearekin. Udan kontzertu ugari eskaini eta gero, talde gipuzkoarra disko berria grabatzen ari da, eta prest izango dute Durangoko Azokarako.\nHurrengo egunean, abenduaren 6an, Esne Beltza izango da oholtza gainean. Xabi Solanoren taldea ere disko berria grabatzen ari da Mark Dasousa ekoizle valentziarrarekin, eta Azokan zuzenekoa eskainiko du disko berria aurkezteko. Abenduaren 7ari dagokionez, Modus Operandi talde berriaren kontzertua izango da ikusgai. Talde berria den arren, taldekideak ibilbide luzekoak dira. Izan ere, Iñaki Ortiz de Villalba Betagarri taldeko abeslariaren proiektu berrian Lauroba eta Vendetta taldeetako musikariak batu ditu, «ska musika eta fusioa lantzeko», adierazi dutenez.\n25 urte beteko ditu Anestesiaren 'Gorrotoaren ahotsa' diskoak, eta urtemuga ospatzeko biniloa argitaratuko du talde zarauztarrak hilaren 8an. Azkenik, azokari amaiera amateko, proposamen «lasai eta intimoagoa» prestatu dute abenduaren 9rako. Olatz Salvadorrek bere lehenengo diskoa aurkeztuko du Durangon, 20:00etatik aurrera, doan.\nGainerako kontzertu guztiak 23:00etan hasiko dira. Modus Operandi taldea ikusteko sarrerak dagoeneko eros daitezke www.plateruena.eus webgunean, eta besteak aurrerago jarriko dituzte salgai.\nZinegoak jaialdiko euskal LGTB filmak Mexikon ikusiko dituzte, Morelia jaialdian Nerabe, Meridian eta Kalakan taldeak izango dira BIME eta Womex jaialdietan, euskal musikaren ordezkari


Noticias de Sestaoko Udala - Deia\n1,2 milioi euroko inbertsioa\nDeia.eus | Sestao\t2021-07-24\tSestaoko Udalak inbertsio handia egingo du udalerriko 57 langabetu kontratatzeko. Guztira 1,2 milioi euroko aurrekontua bideratuko da, Lanbide, Europako Gizarte Funtsaren eta Udalaren artean banatuko dena. Hurrengo udazkenetik aurrera enplegu-plan berri horiek kudeatu ahal izateko lanean hasi da\nOstalaritzarako bonuen kanpaina berri bat abiaraziko du Sestaok\nDeia.eus | Sestao\t2021-06-22\tKoronabirusaren pandemiak tokiko merkataritzan eragindako kalte ekonomikoak gutxitze aldera, Sestaoko Merkatarien Elkarteak eta Udalak elkarlanean arituko dira. Bi erakundeek udalerriko ekonomia suspertzeko bonuen kanpaina berri bat jarriko dute martxan, batez ere ostalaritzaren sektoreko\nSestaok bainu irisgarriak eraikiko ditu Las Llanas futbol-zelaian\nDeia.eus\t2021-06-02\tSESTAO. Sestaoko Udalak 153.000 euroko aurrekontua bideratuko du Las Llanas futbol zelaiko tribuna-harmailean dauden komunen irisgarritasuna hobetzeko. Lan horiek gauzatzeko epea hamasei astekoa izango da. Udalak obrak aurrera eraman ahal izateko kontratua lizitazioan jarri du dagoeneko.\nBeirazko ontzien hondakinak birziklatzeko kanpaina abiaraziko du Sestaok\nDeia.eus | Sestao\t2021-05-30\tHerriko ostalaritzaren sektoreari bideratutako kanpaina berri bat jarriko du martxan Sestaoko Udalak, beirazko ontzien hondakina ondo birzikla dezaten. Kanpaina honen barruan, udalerriko 120 ostalaritza-establezimendu bisitatuko dituzte Udalaren ordezkariak. Kanpaina honekin Ontzi eta\nEraberritze lanak amaitu ondoren\nEl Sol parkea berrireki du Sestaoko Udalak\nDeia.eus\t2021-05-30\tSESTAO. Sestaoko alkate Ainhoa Basabe eta Eusko Jaurlaritzako Etxebizitza sailburuorde Pedro Jauregui Sestaoko El Sol parkearen inaugurazioaren buru izan ziren joan den ostiralean, hilak 27. Udalak amaitutzat eman ditu dagoeneko parkean eta bere pilotalekuan egindako lanak. El Sol parkea\nEkintzailetza sustatzeko dirulaguntzak emango ditu Sestaok\nDeia.eus\t2021-05-08\tSESTAO. Ekintzailetza sustatzeko programa berri bat jarriko dute martxan Sestaoko Behargintzak eta Lanbide-Euskal Enplegu Zerbitzuak. Horren bitartez, enpresa bat martxan jartzea pentsatzen ari diren pertsonek laguntza ekonomikoak jaso ahal izango dituzte. Programak 1.000 euro\nDeia.eus\t2021-05-07\tSESTAO. Tokiko merkataritzaren sektorea hobetu eta sustatzeko helburuarekin, Sestaoko Merkatarien Elkarteak 'Scape room' izeneko kanpaina berri bat jarri du martxan, Udalaren laguntzarekin. Hala, ideia freskoak sortzeko, herriko gazteen laguntza bilatuko dute. Proiektua, Googaz 3.0\nSestaok Oroimenen Lorategiko lanak bukatu ditu\nDeia.eus\t2021-05-04\tSESTAO. Sestaoko udal-hilerriko Oroimenen Lorategian errautsak sakabanatu eta atsedena hartzeko espazio publiko berria sortzeko lanak amaitutzat eman ditu Udalak. Paisaian esku hartzea helburu duen proiektu honek 205 kolunbario gaitu ditu baita ere. Jarduketa honen bitartez, Udalak\nAlokairu erregimenean emateko\nEusko Jaurlaritzak beste 180 etxebizitza eraikiko ditu La Puntan\nDeia.eus\t2021-04-29\tSESTAO. Eusko Jaurlaritzak alokairuko erregimenean emateko beste 180 etxebizitza eraikiko ditu La Puntan, Plangintza, Etxebizitza eta Garraioetako sailburu Iñaki Arriolaren hitzetan. Alokairuko erregimenean emango diren babes publikoko 180 etxebizitza berriak bi eraikin berritan\nMateria organikoa birziklatzeari buruzko kanpaina jarriko du martxan Sestaok\nDeia.eus\t2021-04-29\tSESTAO. Datorren astean, materia organikoa birziklatzeak dituen abantailak zabaltzeko informazio-kanpaina jarriko dute martxan Ezkerraldeko eta Meatzaldeko Mankomunitateak eta Sestaoko Udalak. Maiatzaren 3tik 8ra (goizeko 10:00etatik 13:00etara eta arratsaldeko 16:00etatik\nHasi da La Puntako alokairuko etxebizitzen banaketa\nDeia.eus\t2021-04-29\tSESTAO. Hasi da dagoeneko Sestaoko La Puntako alokairu-erregimeneko etxebizitzen banaketa. Eusko Jaurlaritzak etxebizitzetako giltzak entregatzen hasi da jada, Alokabide sozietate publikoaren bidez. 47 etxebizitza hauek Eusko Jaurlaritzako Lurralde Plangintza, Etxebizitza eta Garraio\nSestaok eta Katu CEStaok hitzarmen bat sinatu dute katuen koloniak kudeatzeko\nDeia / Bilbo\t2021-04-07\tAkordio honen bidez, CES metodoa ezarriko da\nDenak lanean daude\nSestaok 73 langile kontratatu ditu enplegu-planari esker\nDeia.eus\t2021-01-16\tSESTAO. Lanean daude dagoeneko Sestaoko Udalak Lanbiderekin batera abiarazitako azken enplegu-planari esker kontratatutako 73 bizilagunak. Bi administrazio publikoek 1,4 milioi euroko inbertsioa egin behar izan dute ekimen hau aurrera eraman ahal izateko. “Enplegu-planen edizio hau\nSestaok 29 emanaldi eskainiko ditu Kultur Ostiralak ekimenaren barruan\nDeia.eus\t2021-01-16\tSESTAO. Koronabirusaren pandemiak sortutako eragozpenak gainditu ostean, Sestaoko Udalak kulturaren sektoreari laguntzeko ahaleginetan darrai. Hala, herritarrei aisialdi eta entretenimendu aukerak ematen jarraituko du urte berri honetan, erabat segurua izango den agendarekin.\n'Pasado, presente y futuro' erakusketa\nÁngel Ajaren 40 koadro ikusgai egongo dira Sestao Berriren bulegoetan\nDeia.eus\t2021-01-02\tSESTAO. Ángel Aja margolariaren 40 koadro biltzen dituen 'Pasado, presente y futuro' izeneko erakusketa ikusgai egongo da Sestao Berri sozietate publikoaren bulegoetan ekainaren 30era arte. Erakusketa honekin Ajaren 15. urteurrena ospatuko da. Erakusketak Sestaoko iraganean zehar\nSestaok 12 udaltzain berri jasoko ditu praktiketan\nDeia.eus\t2020-12-07\tSESTAO. Arkauteko Polizia eta Larrialdietako Euskal Akademian zazpi hilabeteko prestakuntza gainditu duten 12 udaltzain berri jasoko ditu Sestaoko Udalak praktiketan. Hala, Sestaoko Udaltzaingoko Herri Segurtasunaren kide izatera pasatuko dira. Udaltzain hauek Udaltzaingorako hirugarren


Zientzia eta Berrikuntza Sailak medikuntza molekularraren aldeko apustua egin du | Consumer\nZientzia eta Berrikuntza Sailak medikuntza molekularraren aldeko apustua egin du\nAtzo jarri zen Medikuntza Molekularreko Institutuko lehen harria, Alcalako Unibertsitatean.\nCristina Garmendia Zientzia eta Berrikuntzako ministroa izan zen atzo Medikuntza Molekularreko Institutuko lehen harria jartzeko ekitaldiko burua. Ekitaldia Alcalako Unibertsitateko (Madril) ekialdeko campusean izango da. Zentroaren titulartasuna Ikerketa Zientifikoen Kontseilu Nagusiak (CSIC) eta unibertsitate horrek partekatuko dute.\nMinistroak esan zuenez, Medikuntza Molekularreko Institutua, 49 milioi euro inguru kostatuko dena, erreferentzia bihurtuko da Europan gaixotasun immunologikoen, hanturazkoen, tumore-gaixotasunen eta giza zahartzearen ikerketan. Inaugurazioa 2010erako aurreikusten da.\nGarmendiak, gainera, horrelako institutu mistoa eratzearen garrantzia nabarmendu zuen. Ildo horretatik, azpimarratu zuen bere sailak I+G sistemako agenteen arteko loturak, zientziaren eta enpresaren artekoak, erakunde publiko eta pribatuen artekoak, eta Estatuko Administrazio Orokorreko eta erkidegoetako erakundeen arteko elkarlana sustatu nahi duela.\nZentro berri horretan 600 ikertzaile arituko dira lanean, eta helburua da ikerketa programa bat sortzea eta koordinatzea, medikuntza molekular, prediktibo eta indibidualaren inguruan. Ikerketa-estrategiak landuko ditu, bai tratamendu berriak bilatzeko, bai diagnostiko-forma azkarragoak eta eraginkorragoak garatzeko.\nEra berean, proiektuaren sustatzaileek zubiak ezarri nahi dituzte\nAlcalá de Henareseko Príncipe de Asturias Unibertsitate Ospitalearekin lankidetzan aritzea, institutu berrian egindako ikerketa biomedikoek eragin zuzena izan dezaten osasun-zentroko gaixoetan.\nMinisterioak adierazi du CSICen, unibertsitatearen eta Espainian argitaratu gabeko ospitaleko langileen arteko lankidetza-bide horrek diziplina anitzeko ikerketa-taldeak eratzea erraztuko duela.\nalcalako unibertsitatea instituto de medicina molecular-eu medicina-eu molecular-eu primera piedra-eu


Louze - Wikipedia, entziklopedia askea.\nBernard PASQUIER (2014-2020)\n48° 26′ 01″ N, 4° 43′ 05″ E / 48.433611111111°N,4.7180555555556°E / 48.433611111111; 4.7180555555556Koordenatuak: 48° 26′ 01″ N, 4° 43′ 05″ E / 48.433611111111°N,4.7180555555556°E / 48.433611111111; 4.7180555555556\nÉpothémont, Vallentigny, La Ville-aux-Bois, Ceffonds eta Longeville-sur-la-Laines\nLouze Frantziako udalerria da, Haute-Marne departamenduan dagoena, Grand Est eskualdean. 2013an 317 biztanle zituen.\n2007an Louze udalerrian erroldatutako biztanleak 317 ziren. Familiak 136 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 60 seme-alabarik gabeko familiak ziren, 40 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 167 etxebizitza zeuden, 137 familiaren etxebizitza nagusia ziren, 20 bigarren erresidentzia ziren eta 10 hutsik zeuden. 163 etxeak ziren eta 1apartamentu bat zen. 137 etxebizitza nagusietatik 113 bere jabearen bizilekua ziren, 19 alokairuan okupaturik zeuden eta 5 doan lagata zeuden; 3 etxek gela bat zuten, 3 etxek bi zituzten, 16 etxek hiru zituzten, 30 etxek lau zituzten eta 85 etxek bost zituzten. 108 etxek euren parking plaza propioa zuten azpian. 60 etxetan ibilgailu bat zegoen eta 67 etxetan bat baino gehiago zituzten.\nLouze udalerriko biztanleria-piramidea 2009an .\n2007an lan egiteko adina zuten pertsonak 193 ziren, horien artean 152 aktiboak ziren eta 41 inaktiboak ziren. 152 pertsona aktiboetatik 139 lanean zeuden (85 gizon eta 54 emakume) eta 13 langabezian zeuden (5 gizon eta 8 emakume). 41 pertsona inaktiboetatik 18 erretiraturik zeuden, 11 ikasten zeuden eta 12 "bestelako inaktibo" gisa sailkaturik zeuden.\n2009an Louze udalerrian 131 unitate fiskal zeuden, 302 pertsonek osaturik. Pertsona bakoitzeko diru-sarrera fiskalaren mediana urteko 18.122 euro zen.\n2007an zeuden 5 komertzioetatik, 3 eraikuntza enpresak ziren, 1 garraio enpresa zen eta 1 ostalaritza eta jatetxe enpresa zen.\n2000. urtean Louze udalerrian 16 nekazaritza-ustiategi zeuden, 1.456 hektarea erabiltzen.\nWikimedia Commonsen badira fitxategi gehiago, gai hau dutenak: Louze\nOrriaren azken aldaketa: 27 otsaila 2019, 06:30.


Etorkizuna eraikitzeko aliantza : Oarsoaldeko Hitza\nEtorkizuna eraikitzeko aliantza\nU-30eko greba orokorrerako astebete falta denean motorrak berotzen ari dira herri guztietan. Lan, pentsio eta bizitza duinen alde egiteko nahikoa arrazoi daudela uste dute deitzaileek.\nOdei Mujika (OIartzungo Feminiusten Asanblada), Ainhoa Arretxe (ELA), Olaia Matxain (Gazte Mugimendua), Joxe Mari Uria (Pentsioduna) eta Kristina Gete (LAB).\nLan, pentsio eta bizitza duin baten aldeko aldarria egingo dute U-30eko greba orokorrean. Euskal Herriko Eskubide Sozialen Kartak deituta, aterki horren azpian sektore eta belaunaldi ezberdinek amarauna sortu dute elkarrekin lan baldintza duin batzuk —prekarietaterik eta soldata arrakalarik gabekoak—, duin bizitzeko nahikoak izango diren pentsioak, eta finean, duin bizitzeko baldintzak aldarrikatzeko.\nGrebarekin bat egingo dute Odei Mujika Oiartzungo Feministen Asanbladako kideak, Olaia Matxain gazte mugimenduko kideak, Joxe Mari Uria pentsiodunak, Kristina Gete LAB sindikatuko kideak eta Ainhoa Arretxe ELA sindikatuko kideak. Greba zergatik babestuko duten, zer dagoen jokoan galdetuta, urrats berriak egiteko garaia dela esan du Getek, «bizitzaren prekarizazioak ez du etenik, langileen kontrako erasoak etengabeak dira, emergentzia klimatikoa errealitate bat da, eta mugimendu feministak azaleratu duen zaintza krisia ere hor dugu». Ez dela ohiko greba dio, ofentsiban egingo duten greba baizik, eta herritar orok kalera atera behar duela, «borroka ezberdinen konfluentzia bat dago, feministena, pentsiodunena, gazteena prekarietatearen aurka. Pentsiodunen borroka ez da soilik eurena, guztiona da».\nAzken ideia horren bidetik hartu du hitza Uriak. Argi dio pentsioena ez dela soilik euren kontua, «herritar guztioi eragiten digu, lan bizitza eta erretiroa estu lotuta daude, soldatak eta pentsioak dauden moduan. Belaunaldi arteko kontua da; izan ere, lan baldintzak txarrak baldin badira, prekarioa bada lana, pentsioetan eragina izango du horrek epe ertainera». Kezka areagotzeko arrazoiak ikusi zituen jubilatu eta pentsiodunen mugimenduak pasa den udaberrian, Uriak azaldu duenez: «Eusko Jaurlaritza, Espainiako Gobernua, enpresari eta banketxeen politika neoliberalekin 2030. urterako pentsioak %35 eta %40 artean jaistea aurreikusi dute. Hori adituek diote; jauzia egin beharra zegoen».\nGazteak prekarietatearekin lotu ditu Matxainek. Hori da datorren ostegunean gazteek grebarekin bat egiteko arrazoietako bat, baina ez bakarra: «Finean bat egin dugu aldarrikapen guztiekin». Gazteena, emakumeena bezala, sektore zaurgarria dela ekarri du gogora, «egoerak horretan jarraitzen badu lehenak izango gara gure aurreko belaunaldiak, gurasoak eta aiton-amonak, baino okerrago biziko garenak». Sistema iraultzea ezinbestekoa ikusten duelako uste du beharrezkoa dela greba, «jendarte justuago bat eraikitzeko. Ofentsibara doan greba bat da, gehiengo soziala batu duena; konfluentzia hori beharrezkoa da Euskal Herria artikulatzen joateko».\nEmakumeek kapitalaren mesedetara eraikitako sistemaren zapalkuntza bereziki nozitzen dutela salatu du Mujikak, eta horren adibide batzuk eman ditu: soldata eta pentsio arrakala, feminizatutako lanen gutxiespena —etxeko edo zaintza lanak kasu— edota kontratazioan gertatzen den diskriminazioa: «Martxoaren 8an argi utzi genuen arrazoi dezentekoak ditugula grebara jotzeko». Esandako guztiarekin ados azaldu da Arretxe, eta harentzat klabea den faktore bat gehitu du, «eredu soziala da kolokan jarri nahi duguna, berri bat eraikitzeko; gehiengo sozialaren mesederako politikak behar dira».\nEuskal Herriko Eskubide Sozialen Kartak Hego Euskal Herrian deitu duen grebaren harira gai izan dira sektore eta belaunaldi ezberdinetako eragileak batu eta konplizitateak josten hasteko. Horren garrantziaz ere mintzatu dira bostak, grebari begira zein aurrera begira, aliantza horiek mantentzea «ezinbestekoa» dela uste dutelako. Greba bera eredu aldaketa dela dio Matxainek, eta Martxoaren 8ari egin dio erreferentzia, «antolaketan urratsa bat aurrera egin dute, eta greba eredu tradizionalean ari ginen jende bat ere gai izan gara beste greba eredu bat antolatzeko. Uste dut horrek marko mental batzuk apurtzeko balio izan duela».\n«Denok dugu zer ikasi besteengandik, eta jarrera hori izan behar dugu», ezinbestekoa da hori Uriarentzat. Pentsioena gizarte osoaren arazoa dela esan du berriz ere, «eta egin behar dugun bide horretan asko dugu ikasteko denok. Interesgarria da, beraz, mugimendu eta sektore ezberdinen interes aniztasuna, horrek berak aberastu egiten duelako». Eredu horrekin ados ez dauden sektore ezberdinetako jendea batzeari garrantzitsua iritzi dio Getek, «helburu eta aldarrikapen komunak ditugu eta gai izan gara bat egiteko; aktibazio sozialik gabe ezinezkoa litzateke hori». Eredu aldaketa baten bila doazela gehitu du Mujikak, «bide horretan ezinbestekoak dira konplizitateak. Sektore bakoitzak bere ikuspegia txertatuko du, eta askotan ihes egiten diguten gauzez jabetzea ekarriko du horrek; talkak izango dira, baina horiek gainditzea da bidea egitea». Azken batean, kolektibo ezberdinen aldarrikapenak norberarenak egitea ahalbidetu du prozesuak Arretxerentzat, «nire egin dut pentsiodunen aldarrikapena, ekologistena, nireak sentitzen ditut besteenak».\n334.000 lagun bazterketan\nEH Bilduk eta Hondarribiko Abotsanitzek ez beste alderdi guztiek, eta CCOO eta UGT sindikatuek ere gogor egin dute U-30eko grebaren kontra. Politikoa eta lekuz kanpokoa dela esan dute. Errealitatea tematia da, ordea, eta bere gordintasun osoarekin azaltzen da. Urteko lehen hilabetea amaitu gabe dagoenean, zortzi langile hil dira lan istripuetan, hiru eguneko bat. Gordina bezain kezkagarria.\nIazko azaroan, Caritasen Araba, Bizkai eta Gipuzkoako FOESSA txosten soziologikoaren arabera, 334.000 biztanle bazterketan bizi dira, eta 90.000 herritarrek bizi dute bazterketarik latzena; azken horiek, egunerokoan bizirautea dute helburu bakarra. Lanean ari den Araba, Bizkai eta Gipuzkoako langileen %11,4 bazterketa egoeran dagoela jasota du txosten berak. Hego Euskal Herrira ekarrita, 522.000 dira pobrezia mugatik behera bizi diren herritarrak, eta azken hamar urteetan %65 igo da muturreko pobrezian diren langileen kopurua. Pobreziaren mugatik behera bizi diren pertsonen erdia baino gehiago, 10etik 6, emakumeak dira.\nHoriek muturreko egoerak, baina ez dira nolanahikoak ere Getek nabarmendu dituen beste datu hauek ere, ofizialak: Hego Euskal Herrian 113.400 pertsona dira langabezian, eta gazteen artean langabezia tasa %23koa da. Behin-behinekotasunak gora egin du gainera, eta soldatapeko lautik bat ebentuala da; langileen %17k ez du lanaldi osorik eta lanaldi partzialen %80 emakumeek egiten dituzte.\nPentsioetan ere arrakala\n2008 eta 2017 urteen artean soldaten balioa murriztu egin da, eta egoera are okerragoa da emakumeen kasuan. Hego Euskal Herrian emakumeek gizonek baino %24 gutxiago irabazten dute urtean; arrakala, 7.510 eurokoa da. Hori gutxi balitz, zaintza lanek banatu gabe jarraitzen dute, pribatizatuta, feminizatuta eta ezkutuan.\nPentsioen gaineko datu orokorrak ere eman ditu LABeko ordezkariak. Hego Euskal Herrian lau herritarretik bat pentsioduna da eta Araba, Bizkai eta Gipuzkoan batez besteko pentsioa 1.173 eurokoa da; aberastasunaren banaketari dagokionean, bertan sortzen diren 100etik 11 baino ez dira bideratzen pentsioetara. Emakumeen egoera, berriz ere, zaurgarriena da gai honetan ere: pentsioak gizonenak baino %40,6 baxuagoak izaten dira, eta emakume pentsiodun gehienek 600 eta 700 euro artean kobratzen dute; alarguntasun pentsioen %93,4 emakumeek kobratzen dute eta %6,6 gizonek. Pentsio baxuenak 700 eta 950 euro artekoak direla esan du Uriak, «tarte horretan mugitzen da pentsioen %60a». Enpresariak eta gobernuak pentsio ertainez mintzo direnean, hori engainagarria dela dio, «ez da erreala, pentsioa 700 eta 1.000 euroen artean dago, eta emakumeak baxuenetan daude, 700 eta 850 euro artean gehienak».\nDatu horiek guztiak mahai gainean, greba kritikatu dutenei erantzun die Getek, «borrokak desprestigiatzen saiatzeko kanpainak beti izan dira, eta hau beste bat da. Kritika horiek berrindartu egin behar gaituzte. Nork esan dezake ez dagoela ados egiten ditugun aldarrikapenekin? Inork ere ez».\nOsteguneko grebak emango duenaren gainean ere mintzatu dira, «nahi duguna gauza bat da eta bestea errealitatea, argi dagoena da hemen gauden guztiak borrokatuko garela arrakastatsua izan dadin gure bi eskualdeetako herrietan, jende guztia kalera ateratzea lortu behar dugu». Matxainek «greba zaila» dela dio, ez diolako eskaera zehatz bati erantzuten, «Espainiako Estatuan ustezko gobernu progresista bat izateak agian ere zaildu dezake. Nik uste dut grebak eredu bat jarriko duela mahai gainean, eta kontua da herri guztietan martxan gaudela, greba batzordeak sortu direla herri gehientsuenetan eta aspaldi da herri mugimendua zabaltasun horretan lanean aritzen ez zela». Ilusioa aipatu du, «ilusioa dago kalean eta transmititzen ari gara». Emaitza garrantzitsua izango da, beraz, baina garrantzi handia ematen ari dira bideari ere, jositako konplizitateei.\nLanean jarraitzeko deia\nGrebaren ondoren orain arte egindako lanketa aprobetxatu behar dela dio Mujikak, «sektore ezberdinen artean eraiki diren aliantzak aprobetxatuta sozializatzen eta bakoitza bere esparruan harremanak eraikitzen jarraitzeko. Greba orokor honek sortuko duen olatua ikusiko da zenbatekoa izango den, baliatu behar dugu lanean jarraitzeko».\nGazte eragile eta ikasle mugimenduan grebaren harira lanketa berezia egin dutela aipatu du Matxainek, «gazteen aldarrikapen zehatzak sortu ditugu. Gazte eremu eta sektore ezberdinetan aliantzak sortzea zen helburuetako bat, fokua horretan jarri nahi izan dugu, eta greba hau, nolabait, baldintzak sortzeko greba izatea nahi dugu».\nGrebaren ostean, pentsiodunek borrokan jarraituko dutela esan du Uriak, kalean izango direla orain arte bezala, «datorren arazoaren berri eman behar diegu pentsiodunei, baina baita erretiratzeko adinetik hurbil daudenei ere. Finean, aktibista sozialak izan behar dugu denok, ondokoei, gurasoei, seme-alabei, lagunei kontatu behar diegu datorrena, horiengana guztienagana heldu behar dugu eta guztiak aktibatu lanean hasteko eraso neoliberalari aurre egiteko. Ez dugu atsedenerako tarterik».\nAldarrikapen eredu berri baten sorrera da greba, «irteteko pistola tiroa», eta egun horretatik aurrera elkarlan horri forma eman eta aurrera egiteko garaia zabalduko da Arretxerentzat. Mujikak U-30ekoa zaintza greba gisa aldarrikatu du, «ondorengo borrokan zaintza lan horiek ikustarazteko, duintzeko eta bermatzeko ezinbestekoa da». Ezin aurreikusi daiteke grebak izango duen oihartzuna, baina astebete eskas falta denean Hego Euskal Herriko 1.200 enpresak baino gehiagok eman diote atxikimendua, eta 170 greba batzorde baino gehiago sortu dira: Hondarribian ez beste, Oarso Bidasoko gainontzeko bost herrietan abiatu dituzte.\nEz dute lan erraza, zumeak, baina, egokiak dituzte: ilusioa eta sendo josten hasi diren ezberdinen arteko aliantzak. Elkar elikatu eta zaintzea da gakoa.


Guk Euskal Herria! | Borroka Garaia da!\nGuk Euskal Herria!\nPosted by saretik 12/07/2016\nUztailaren 14ak frantses nazionalismoaren erakustaldia ekartzen du berekin urtero. Frantziaren egun nazionala, frantses iraultzaren data esanguratsu batean finkatu zen. Haatik, badakigu frantsesetik anitz duela eta iraultzailetik guti. Uztailaren 14ko ospakizunekin oroitzen duten iraultzak gainera, ondorio latzak ekarri zizkien euskaldunei. Izan ere, euskal nortasuna zapaldu eta frantsesa inposatzeko mugarria izan zen iraultza hura. Gaur garaietara jauzi egiten badugu, guk ez dugu soilik inposaturiko frantses nortasuna ukatu nahi, Frantziaren eredu kapitalista, zentralista eta autoritarioarekin errotik moztu nahi dugu.\nGu gira etorkizuna ukatu dieten gazteak ; martxan jarri nahi duten lan erreformaren kaltetuenak, miseria baten truke lan egitera behartuko gaituztenak betikoen etekinak handitzeko ; nehoizko belaunaldirik prestatuena, lan mundura jauzi egin eta prekarietatearen sareetara eroriko dena ; turisten zerbitzurako sasoilari izanen garenak edo gure ikasketak ordaintzeko gauak lanean pasako ditugunak ; gure herrian lanbide duinik atzemanen ez dugunak ; Lurren espekulazioagatik, burgesentzat soilik eskuragarriak diren etxebizitzetan lekurik ez izan eta gure herrian bizitzerik izanen ez dugunak.\nGU GIRA euskaraz bizitzeko eskubiderik ez dutenak ; gure ikas-prozesu osoa euskaraz egin ondotik baxoa errepublika zatiezinaren hizkuntzan pasa behar dugunak ; unibertsitate mailako ikasketak euskaraz burutzeko, Hego Euskal Herrian ikasi behar dugunak ; «basque» izendapenarekin, gure kulturaren etengabeko folklorizazioa pairatzen dugunak ; gure poltsikoetan République Française dioen agiria eramatera behartuta gaudenak ; mapetan lekurik ez duen herri baten gazteria.\nGU GIRA, ama bat, osaba bat, ahizpa bat, lagun bat edo ezagun bat preso dutenak ; iheslari baten senide edo hurbileko ; GALek erail zituen gudarien oinordekoak ; Euskal gatazkarik bizi ez omen duen lehen belaunaldia. Baina gure aldarrikapenei entzungor egiten dieten estatuen imobilismoa haien larruan bizi dugunak ; Borrokari ekiteagatik errepresioaren gordina pairatzen dugunak ; euskal gatazkaren izaera politikoa onartzen ez duten estatuen erruz, gure herriaren geroaz erabakitzeko eskubiderik ez dugunak.\nGUK haatik gaurdanik eraikitzen dugu gure etorkizuna; Lan erreforma suntsitzeko, borroken elkargunea babestu eta mobilizazioen lehen lerroari eusten diogu; gure lurraren eta lur hori lantzen duten laborarien eskubideen defentsan engaiatzen gira; gure jarrerak, gure gorputzak eta gure desirak patriarkatutik at kokatu eta matxismoari aurre egiten diogu.\nGUK eguneroko praktiken bidez euskaraz bizitzeko hautua egikaritzen dugu; euskarazko irakaskuntza lan militantearen bidez sustengatzen dugu; unibertsitate propioaren eraikuntzan jarduten dugu; gaztetxeetan gure aisialdia gure kabuz antolatzen dugu, herritik sorturiko kultura bizia bultzatzeko asmoz; inposatutako muga artifizialen gainetik, herri honen lau haizeetako gazteekin, nazio eraikuntza egia bilakatzen dugu.\nGUK gatazkaren konponbidea irmoki babesten dugu; herririk herri aldarriz jantzi eta euskal preso politikoekiko elkartasuna suspertzen dugu; etxera ekarriko ditugun egunetik goitik, preso eta iheslariekin herri honen askatasun bidea urratuko baitugu; herrigintza ardatz, gure herriaren geroaz erabaki nahi dugulako.\nGU GIRA Frantziatik heldu diren orotariko zapalkuntzei aurre egin behar dien gazteria zabala eta errealitate honi, aterabide bakarra dela diogu ; Euskal Herrian ikasi, lan eta bizitzea. Horretarako heldu den uztailaren 14an GUK Euskal Herriaren burujabetzaren alde egiteko beharra berretsiko dugu.\nZu ere arrazoi batengatik edo bertzearengatik GU honen parte sentitzen bazira, parte har ezazu uztailaren 14an goizeko 11etatik goiti, Donibane Lohizunen burutuko den manifestazioan. Isilarazi nahi gaituztenei ozenki entzunaraziko baitiegu: GUK EUSKAL HERRIA !\nGora Euskal Gazteria !\nPosted in: Euskal HerriaTagged: aitzinaPermalinkUtzi iruzkina\n← No existen instituciones vascas\nEn Alemania también cuecen habas →


Amua bota dute dagoeneko : Bidasoko Hitza\nAmua bota dute dagoeneko\nMusikaz harago, hamaika ikuspegi uztartuko ditu Amua jaialdiak, tartean, bideoklipak, film laburrak, irratsaioak... Horien artean, Iñigo Muguruzaren figura omentzea nahitaezko geldialdia dela nabarmendu dute.\nToledo eta Silanes bildu dira aurkezpenean. Egindako lana eskertu nahi izan diote batak besteari.\nAmua bota dutenerako argi zuten arrantzak emandakoa. Ernesto Toledo Amua Zine & Musika Festibaleko antolatzaileak eta Kalixa Silanes Hondarribiko Udaleko Kultur zinegotziak jaialdiaren berri eman dute gaur goizean. Bigarren urtean antolatzen duten hirugarren festibala izango da datorren hilaren 1ekoa eta 2koa, debalde, hondarribiar eta kanpoko herritarrei «irekia» eta musika kontzertuetatik harago joan nahi duena, «programa kultural oso bat» eskaini nahi duena, alegia.\nZuzeneko musika emanaldiak ez dira faltako, baina irratsaioak, disko azoka, musikarekin lotutako ikus-entzunezkoak eta abar luze batek osatuko dute zerrenda. Hala ere, Toledok nabarmendu nahi izan du 1980ko hamarkadako bideoklip maratoia, «lehen aldiz bideoklipak pantaila handian eta soinu ekipoarekin proiektatuko duen entitatea izango gara». Horrekin batera, Iñigo Muguruzaren omenez antolatutako tartea ere balioan jarri du, hala «merezi» duelako Irungo musikariak. Hori guztiaz gain, «euskara» eta «genero» ikuspegietan oreka mantentzen saiatu direla nabarmendu dute.\nDatorren azaroaren 1ean, ostiralarekin, ekingo diote jaialdiari, arratsaldez, «Beñat Elzo lasterketarekin bat ez egiteko, protagonismo osoa merezi duela uste dugulako», adierazi du Toledok. Musikaren inguruko film laburretara gerturatzeko ahalegina egingo dute lehen egunean, eta hiru zinema festibal gonbidatu dituzte horretarako. Kimuak Euskadiko Filmategiko film laburren sekzioa batetik, Zinegoak Bilboko LGTB Film Festival-a bestetik, eta Ebrocorto (Burgos, Espainia) Ebrovision Short Film Music Festival azkenik. «Hiruetako zuzendariak etorriko dira, euren proiektuaren berri emango dute eta bizpahiru musika film labur proiektatuko dituzte», azaldu du Toledok.\nMusikarekin lotutako eskaintza kultural zabala prestatu dute\nHorrez gain, Radio 3 irrati kateko El septimo vicio saioko Javier Tolentinok zuzeneko irratsaioa eskainiko du. Mahai-ingurua egingo du Tolentinok hiru zuzendariekin musika film laburren egoera zein den mahai gaineratuz. Are gehiago, Tulsa taldeko abeslari Miren Iza hondarribiarrak zuzeneko akustikoa emango du programan zehar. Tolentinorekin hitzarmena sinatu duela urtero irratsaio bat jaialditik eman dezan ere jakitera eman du Toledok.\nBestalde, Hondarribiko taldeei eskainita egongo da Amua jaialdiaren bigarren eta azken eguna. Marmoka, Scooby Banda, Indidxabak eta The Arritmicks ariko dira oholtza gainean. Horrekin batera, bideoklip maratoia bitxikeri gisa nabarmendu nahi izan du antolatzaileak. Eta azkenik, disko azoka indartu nahi dutela-eta ostiralean zein larunbatean zehar irekita egongo da. Biniloak gazteengana gerturatzea izango da horren helburu nagusia.\nBidasoko tankera honetako artista batek omenaldia merezi duela iritzi dio Toledok agerraldian: «ezinbestekoa zela uste dut». Irungo musikariaren ibilbidea, «haren anaiak egindakok bidea baino harago» nabarmentzea merezi du haren ustez. Hori dela eta, hilaren 2an, festibalaren bigarren egunean Itsas Etxea Auditoriumean, 19:00etan abiatuta omenaldi bideo bat proiektatuko dute lehenbizi.\nIndidxabak taldeko Ane Odriozolak Hiru Leike taldea sortu zuen Iñigo Muguruzarekin batera, eta beraz, haien bideoklip bat jartzea ere «polit» iruditu zaie. Omenaldiak aurrera egin ahala, Muguruzarekin lotutako abesti pare bat eskainiko ditu Indidxabak taldeak eta azkenik, musikari irundarra hizpide hartuta, haren inguruko solasaldia entzun ahal izango dute interesatuek. «Horrelako zerbait merezi zuela benetan uste dut», bukatu du Toledok.\nEgitarau osoa Amua jaialdiaren webgunean kontsulta daiteke.\nErlazionatutako edukiaHondarribia, egun batez BartzelonaElvis izango da urteko lehen amua


Erakutsi/ezkutatu Ingurune naturala azpiatal\n1.1Urkiolako Parke Naturala\n5.2Osasun arloko azpiegiturak\n43°12′N 2°36′W / 43.2°N 2.6°W / 43.2; -2.643°12′N 2°36′W / 43.2°N 2.6°W / 43.2; -2.6\nBizkaiko bigarren eskualderik populatuena da, Bilboaldearen atzetik.\nEskualde hau osatzen duten herriak Ibaizabal ibaiak zeharkatzen duen haranean kokatuta daude. Mallabia eta Ermua, Ego ibaiaren aranean daude kokaturik, eta Otxandio Urkiola mendatearen beste aldean.\nUrkiola Landa Garapenerako Alkarteak Durangaldeko 13 udalerri hartzen ditu. Haren helburua da landa inguruko biztanleen bizi kalitatea hirikoarekin parekatzea. Berrizko udaletxe zaharrean dauka egoitza.\nOrriaren azken aldaketa: 9 urria 2021, 15:57.